text:
Saturday, May 23, 2015
अपराध आउ दंड - भाग – 4 ; अध्याय – 2
अपराध आउ दंड
भाग – 4
अध्याय – 2
लगभग आठ बजले हल; दुन्नु तेजी से बकलेयेव के घर तरफ जा रहले हल, ताकि लुझिन से पहिले पहुँच जाय ।
"अच्छऽ, ई केऽ हलइ ?" रज़ुमिख़िन पुछलकइ, जइसीं बहरसी रोड पर पहुँचते गेलइ ।
"ई स्विद्रिगाइलोव हलइ, ओहे जमींदार, जेकर घर में हमर बहिन अपमानित होले हल, जब हुआँ गवर्नेस (बुतरुअन के देखभाल करे वली) के रूप में काम करऽ हलइ । ओकर प्यार के अनुधावन (pursuits) के बाद, ओकर घरवली, मार्फ़ा पित्रोव्ना, द्वारा हमर बहिन के बाहर कर देवे पर ओकन्हीं के घर छोड़ देलकइ । ई मार्फ़ा पित्रोव्ना बाद में दुन्या से माफी माँग लेलकइ, आउ अभी अचानक मर गेलइ । एकरे बारे हमन्हीं सुबह बातचीत कर रहलिए हल । नयँ मालूम काहे, ई अदमी से हमरा डर लगऽ हके । ऊ अपन घरवली के दफनइला के तुरते बाद अइलइ । ऊ बहुत विचित्र अदमी हइ आउ कुछ तो करे लगी मन बनइले हइ ... ऊ मानूँ कुछ तो जानऽ हइ ... दुन्या के ओकरा से बचावे के चाही ... एहे बात हम तोरा बतावे लगी चाहऽ हलियो, सुन रहलहो ह न ?"
"बचावे के ! लेकिन ऊ अवदोत्या रोमानोव्ना के विरुद्ध की कर सकऽ हइ ? तोरा धन्यवाद, रोद्या, जे हमरा ई तरह से बता रहलऽ ह ... बचइबइ, बचइबइ ! ... ऊ काहाँ रहऽ हइ ?"
"मालूम नयँ ।"
"पुछलहो काहे नयँ ? ओह, अफसोस ! खैर, पता लगा लेबइ !"
"तूँ ओकरा देखलहो हल ?" कुछ पल मौन रहला के बाद रस्कोलनिकोव पुछलकइ ।
"हाँ, देखलिए हल; बहुत अच्छा से देखलिए हल ।"
"तूँ ओकरा पक्का देखलहो हल ? साफ-साफ देखलहो हल ?" रस्कोलनिकोव पूछते रहलइ ।
"हाँ, हमरा साफ-साफ आद हइ; हजार लोगन के बीच में पछान लेबइ, हमरा लोग के चेहरा अच्छा से आद रहऽ हइ ।"
फेर से ओकन्हीं चुप हो गेते गेलइ ।
"हूँ ... एहे तो बात हइ ...", रस्कोलनिकोव बड़बड़इलइ । "आ तोरा तो मालूम हको ... हम सोच रहलिए हल ... हमरा हमेशे लगऽ हइ ... कि ई कपोल-कल्पना हो सकऽ हइ ।"
"अरे, तूँ की बक रहलऽ ह ? हमरा तो तोर कुच्छो बात बिलकुल अच्छा से नयँ समझ में आवऽ हको ।"
"तोहन्हीं सब्भे बोलऽ हकहो", मुँह टेढ़ा करके मुसकइते रस्कोलनिकोव बात जारी रखलकइ, "कि हम पागल हिअइ; हमरो अभी लगल, कि, शायद, हम वास्तव में पागल हकूँ आउ खाली हम भूत देख रहलूँ हल !"
"तोहर कहे के की मतलब हको ?"
"आउ वस्तुतः के जानऽ हइ ! शायद, हम सचमुच में पागल हकिअइ, आउ सब कुछ, जे हाल के दिन में घटले ह, ऊ सब शायद, खाली अइसीं कल्पना में घटले ह ..."
"ए, रोद्या ! तोरा फेर से परेशान कर देते गेलो ह ! लेकिन ऊ बोललो कउची ? कउन काम से अइलो हल ?"
रस्कोलनिकोव कोय जवाब नयँ देलकइ । रज़ुमिख़िन एक मिनट सोचते रहलइ ।
"अच्छऽ, त हमर रिपोर्ट सुन्नऽ", ऊ शुरू कइलकइ । "हम तोहरा हीं अइलियो, तूँ सुत्तल हलऽ । तब हमन्हीं खाना खइलिअइ, आउ बाद में हम पोरफ़िरी के पास गेलिअइ । ज़म्योतोव अभियो तक ओकरे पास हलइ । हम शुरू करे लगी चाह रहलिए हल, लेकिन कुछ काम नयँ बनलइ । हम वास्तविक तरह से बात शुरू नयँ कर पइलिअइ। ओकन्हीं के जइसे समझहीं में नयँ आवऽ हइ आउ समझिए नयँ सकऽ हइ, लेकिन बिलकुल घबरा हइ नयँ । हम पोरफ़िरी के खिड़की भिर ले गेलिअइ आउ ओकरा से बात करे लगलिअइ, लेकिन कोय कारण से फेनो बात नयँ बनलइ । ऊ बगल तरफ देख रहल ह, आउ हमहूँ दोसरा बगल देख रहलूँ हँ । आखिरकार हम अपन मुक्का ओकर चेहरा भिर लइलइ आउ कहलिअइ, कि रिश्तेदार के नाते हम तोर सिर फोड़ देबउ । ऊ खाली हमरा दने देखते रहलइ । हम थूक देलिअइ आउ चल गेलिअइ, बस एतने । बहुत बेवकूफी । ज़म्योतोव से तो हम एक शब्द नयँ बोललिअइ । खाली देखऽ हो - हम सोचलिअइ, कि जइसे करे के चाही हल, ओइसे नयँ कइलिअइ, आउ ज़ीना से उतरते बखत हमर दिमाग में एगो विचार अइलइ, अइसीं हमरा सुझलइ - काहे लगी हम आउ तूँ दुन्नु मिल माथा खराब कर रहलूँ हँ ? अगर तोरा कोय खतरा होतो हल, चाहे हुआँ आउ कुच्छो, तब कोय बात हलइ । लेकिन तोरा की करना हको ! तोरा एकरा से कोय मतलब नयँ, ओहे से ओकन्हीं पर थूक द; हमन्हीं ओकन्हीं पर बाद में हँसबइ, तोर जगहिया पर हम होतिए हल, त ओकन्हीं के आउ चक्कर में डाले लगतिए हल । काहेकि ओकन्हीं के शरम तो बाद में लगतइ ! थूक द; बाद में पिटाई-उटाई कइल जा सकऽ हइ, लेकिन अभी तो हमन्हीं के हँस्से के चाही !"
"ठीक हइ, ओहे होवे !" रस्कोलनिकोव जवाब देलकइ । "लेकिन बिहान की कहम्हीं ?" ऊ खुद के बारे सोचलकइ। विचित्र बात हइ, अभी तक एक्को तुरी ओकर दिमाग में ई बात नयँ अइलइ - "की सोचतइ रज़ुमिख़िन, जब पता चल जइतइ ?" ई बात सोचके, रस्कोलनिकोव एकटक ओकरा देखे लगलइ । पोरफ़िरी के हियाँ भेंट करे के रज़ुमिख़िन के अभी के रिपोर्ट में ओकरा बहुत कम रुचि हलइ - ऊ बखत से एतना सारा खो चुकले हल आउ प्राप्त हो चुकले हल ! ...
गलियारा (corridor) में ओकन्हीं के लुझिन से भेंट हो गेलइ - ऊ पक्का आठ बजे पहुँचले हल आउ कमरा ढूँढ़ रहले हल, अतएव तीनों साथे-साथ घुसते गेलइ, लेकिन बिन एक दोसरा तरफ नजर डालते, चाहे एक दोसरा के अभिवादन करते । नौजवान लोग आगे-आगे गेलइ, लेकिन प्योत्र पित्रोविच, शिष्टाचार के खियाल से, जाय में जरी सुन देर करके, आउ अपन कोट उतारके । पुलख़ेरिया अलिक्सांद्रोव्ना तुरते भेंट करे खातिर बाहर ड्योढ़ी पर अइला । दुन्या अपन भाय के 'नमस्कार' कइलकइ ।
प्योत्र पित्रोविच अंदर घुसलइ आउ काफी शिष्टता से, हलाँकि दोगना रोब के साथ, आउ झुकके दुन्नु महिला के अभिवादन कइलकइ । लेकिन, ई तरह देख रहले हल, मानूँ कुछ टुट्टल हलइ आउ अभियो तक सँभल नयँ पइले हल । पुलख़ेरिया अलिक्सांद्रोव्ना, खुद्दे मानूँ परेशान होल नियन, तुरतम्मे सब्भे के ऊ गोल टेबुल के सामने बइठावे में जल्दी कइलका, जेकरा पर समोवार खौल रहले हल । दुन्या आउ लुझिन एक दोसरा के आमने-सामने टेबुल के दुन्नु छोर पर बइठते गेला । रज़ुमिख़िन आउ रस्कोलनिकोव पुलख़ेरिया अलिक्सांद्रोव्ना के सामने अइते गेलइ - रज़ुमिख़िन लुझिन के जादे नगीच, आउ रस्कोलनिकोव अपन बहिन के बगल में ।
एक क्षण तक मौन छा गेलइ । प्योत्र पित्रोविच बिन कोय जल्दी कइले एगो कैंब्रिक (cambric) रूमाल निकसलकइ, जेकरा से इत्र के गन्ह आ रहले हल, आउ ओकरा में नाक रखके छिनकलकइ (blew his nose), कुछ अइसन अंदाज में, जे हलाँकि एगो सज्जन हइ, तइयो जे अपना के कुछ अपमानित अनुभव कइलके ह, आउ एकर जवाब के माँग खातिर पक्का इरादा कर लेलके ह । जब ऊ ड्योढ़िए में हलइ तभिए ओकर दिमाग में विचार अइलइ - कोट नयँ उतारल जाय आउ बाहर चल जाल जाय, जेकरा से तुरते आउ रोबदार ढंग से दुन्नु महिला के दंड मिल जाय, आउ एक्के तुरी में पूरा महसूस करा देल जाय । लेकिन ऊ हिम्मत नयँ कर पइलकइ । एकर अलावे, ई अदमी अनिश्चितता पसीन नयँ करऽ हलइ, आउ हियाँ तो स्पष्टीकरण के जरूरत हलइ - अगर ओकर औडर के एतना खुला तरह से उपेक्षा कइल गेलइ, एकर मतलब हइ, कि एकर पीछू कुछ तो हइ, आउ ओहे से एकरा पहिलहीं मालूम कर लेल जाय; दंड देवे लगी तो हमेशे समय मिलतइ, आउ ओकर हाथ में होतइ।
"आशा हइ, अपने सब के यात्रा ठीक से कटलइ ?" औपचारिक रूप से ऊ पुलख़ेरिया अलिक्सांद्रोव्ना के संबोधित कइलकइ ।
"भगमान के किरपा से सब ठीक रहलइ, प्योत्र पित्रोविच ।"
"जी, ई तो खुशी के बात हइ । आउ अवदोत्या रोमानोव्ना भी नयँ थकलथिन ?"
"हम तो जवान आउ मजबूत हिअइ, थक्कऽ हिअइ नयँ, लेकिन मइया लगी बहुत कष्टदायक हलइ", दुन्या जवाब देलकइ ।
"जी, की कइल जाय; हमन्हीं के राष्ट्रीय रेलवे बहुत लमगर हइ । हमन्हीं के तथाकथित "रूस माता" विशाल देश हइ ... हमर पूरा इच्छा रहतहूँ, कइसूँ हम कल अपने से भेंट नयँ कर पइलिअइ । लेकिन, आशा हइ, कि सब कुछ बिन कोय विशेष कष्ट के हो गेले होत ?"
"ओह, नयँ, प्योत्र पित्रोविच, हमन्हीं तो बहुत हतोत्साह हो गेलिए हल", कुछ विशेष तान (टोन) में पुलख़ेरिया अलिक्सांद्रोव्ना घोषित करे में जल्दी कइलका, "आउ लगऽ हइ, अगर खुद भगमान कल द्मित्री प्रोकोफ़िच के नयँ भेजता हल, त हमन्हीं तो समाप्त हो जइतिए हल । ई हथिन द्मित्री प्रोकोफ़िच रज़ुमिख़िन", ओकरा लुझिन से परिचय करइते ऊ कहलका ।
"वस्तुतः, हमरा खुशी मिलले हल (अर्थात्, मोलकात करे के अवसर मिलले हल) ... कल", रज़ुमिख़िन दने कनखी से बैरपूर्ण दृष्टि डालते लुझिन बड़बड़इलइ, बाद में नाक-भौं सिकुड़लकइ आउ चुप हो गेलइ । आउ सामान्य रूप से, प्योत्र पित्रोविच, लोग के अइसन वर्ग में से हलइ, जे उपरे से देखे में समाज में अत्यंत शिष्ट बनल रहऽ हइ आउ विशेष रूप से शिष्टाचार बरते पर जोर दे हइ, लेकिन जे, कुच्छो ओकर मन के मोताबिक नयँ होवे पर, तुरतम्मे अपन सब संसाधन खो दे हइ आउ आटा के बोरा नियन जादे देखाय दे हइ, न कि रसिक लोग के बेधड़क आउ जिंदादिल समाज नियन ।
सब कोय फेर से चुप हो गेलइ - रस्कोलनिकोव तो चुप रहे के दृढ़संकल्प कइले हल, अवदोत्या रोमानोव्ना अभी अपन चुप्पी तोड़े ल नयँ चाहऽ हलइ, रज़ुमिख़िन के कहे लगी कुछ नयँ हलइ, ओहे से पुलख़ेरिया अलिक्सांद्रोव्ना फेर से चिंता करे लगला ।
"मार्फ़ा पित्रोव्ना मर गेलइ, अपने सब सुनलथिन हँ ?" ऊ शुरू कइलका, अपन मुख्य संसाधन के सहारा लेते ।
"जी, सुनलिए ह । ई बात के पहिला अफवाह फैलतहीं हमरा सूचना मिल गेलइ, आउ अभी अपने के सूचित भी करे अइलिए ह, कि अर्कादी इवानोविच स्विद्रिगाइलोव, अपन घरवली के दफनइला के तुरते बाद, पितिरबुर्ग लगी जल्दीबाजी में प्रस्थान कर गेलइ । अइसन तो कम से कम, पक्का सूचना के मोताबिक हइ, जे हमरा मिलले ह ।"
"पितिरबुर्ग लगी ? हियाँ ?" चिंतित होके दुनेच्का पुछलकइ आउ मइया के साथ परस्पर नजर डललकइ ।
"जी, बिलकुल एहे बात हइ, आउ जाहिर हइ, बिन उद्देश्य के नयँ - प्रस्थान के शीघ्रता, आउ सामान्य रूप से, पहिलौका परिस्थिति सब के बात ध्यान में रखके।"
"हे भगमान ! त की वास्तव में ऊ दुनेच्का के हियों परी शांति से नयँ रहे देतइ ?" पुलख़ेरिया अलिक्सांद्रोव्ना चिल्ला उठला ।
"हमरा लगऽ हइ, कि न तो अपने के, आउ न अवदोत्या रोमानोव्ना के कोय विशेष चिंता करे के बात हइ, जब तक कि अपने खुद्दे ओकरा साथ कउनो प्रकार के संबंध बनावे लगी नयँ चाहऽ होथिन । जाहाँ तक हम्मर संबंध हइ, हम ओकरा पर नजर रखले हिअइ, आउ अभी हम ई पता लगा रहलिए ह, कि ऊ काहाँ ठहरल हइ ..."
"आह, प्योत्र पित्रोविच, अपने के विश्वास नयँ होतइ, कि अपने हमरा अभी केतना हद तक भयभीत कर देलथिन !" पुलख़ेरिया अलिक्सांद्रोव्ना बात जारी रखलका । "हम खाली ओकरा दू तुरी देखलिए ह, आउ ऊ हमरा देखे में भयंकर, भयंकर प्रतीत होल ! हमरा अकीन हइ, कि स्वर्गीय मार्फ़ा पित्रोव्ना के मौत के कारण ओहे हलइ ।"
"एकरा बारे कोय निष्कर्ष संभव नयँ हइ । हमरा पास सही-सही रिपोर्ट हइ । हम बहस नयँ करऽ हिअइ, शायद, एक प्रकार से, अपमान के नैतिक प्रभाव के माध्यम से अइसन घटना के गति बढ़ावे में ओकर हाथ रहले होत; लेकिन जाहाँ तक ई व्यक्ति के व्यवहार आउ, सामान्य रूप से, नैतिक विशेषता के बात हइ, त हम अपने से सहमत हिअइ । हमरा मालूम नयँ, कि अभी ऊ धनी हइ, कि ओकरा पास पक्का ओतने पइसा हइ जेतना मार्फ़ा पित्रोव्ना ओकरा लगी छोड़लके ह; ई बात के जनकारी हमरा बहुत जल्दी मिल जइतइ; लेकिन वस्तुतः, हियाँ, पितिरबुर्ग में, अगर कुच्छो ओकरा पास पइसा के स्रोत होतइ, त ऊ अपन पुरनका चाल-चलन अपनाऽ लेतइ । सब्भे अइसन तरह के लोग में ई सबसे दुराचारी आउ पाप में पतित व्यक्ति हकइ ! ई अनुमान लगावे के हमरा पास बड़गो आधार हइ, कि मार्फ़ा पित्रोव्ना, जेकरा एतना जादे ओकरा प्यार करे के, आउ आठ साल पहिले करजा से छोड़ावे के बदनसीबी हलइ, ओकरा आउ दोसर संबंध में सेवा कइलकइ - खाली एकरे प्रयास आउ बलिदान से एगो आपराधिक मामला शुरुए में दबा देल गेलइ, अइसन मामला, जेकरा में निर्ममता के पुट आउ, एक प्रकार से, अनोखा हत्या से संबंध हलइ, जेकरा चलते बहुत संभव हलइ कि ओकरा साइबेरिया के रस्ता देखा देवल जइते हल । त अइसन तरह के ई अदमी हइ, अगर जाने लगी चाहऽ हथिन ।"
"हे भगमान !" पुलख़ेरिया अलिक्सांद्रोव्ना चिल्लइला । रस्कोलनिकोव ध्यान से सुन रहले हल ।
"अपने की ई सच कह रहलथिन हँ, कि अपने के पास सही-सही जनकारी हकइ ?" कठोरतापूर्वक आउ रोबदार लहजा में दुन्या पुछलकइ ।
"हम खाली ओहे बता रहलिए ह, जे हम खुद स्वर्गीय मार्फ़ा पित्रोव्ना से गुप्त रूप में सुनलिए हल । ई बात पर ध्यान देवे के चाही, कि कानूनी तौर पे, ई मामला बहुत गूढ़ हइ । हियाँ परी रहऽ हलइ, आउ अभियो, लगऽ हइ, कोय रेस्स्लिश नाम के औरत रहऽ हइ, जे विदेशी हइ आउ एकरा अलावे सूद पर छोटा-मोटा रकम देवे के धंधा करऽ हइ, आउ दोसरो-दोसरो धंधा देखऽ हइ । ई रेस्स्लिश के साथ मिस्टर स्विद्रिगाइलोव के लम्मा अरसा से कुछ बहुत नगीची आउ रहस्यमय संबंध हलइ । ओकरा (रेस्स्लिश के) पास एगो दूर के रिश्तेदार, शायद ओकर भतीजी, गूँगी-बहरी लड़की, रहऽ हलइ, जे करीब पनरह साल के हलइ, चौदहो साल के हो सकऽ हइ, जेकरा ई रेस्स्लिश बेहद नफरत करऽ हलइ आउ रोटी के एक-एक कोर लगी फटकारते रहऽ हलइ; बेरहमी से मारवो करऽ हलइ । एक दिन ऊ लड़की अटारी में फाँसी लगइले पावल गेलइ । फैसला कइल गेलइ, कि ई आत्महत्या के मामला हइ । आम कार्रवाई के बाद मामला हुएँ पर खतम हो गेलइ, लेकिन बाद में रिपोर्ट अइलइ, कि बच्ची ... स्विद्रिगाइलोव से क्रूरतापूर्वक अपमानित होले हल । ई बात सच हइ, कि ई सब कुछ गूढ़ हलइ, रिपोर्ट एगो दोसर जर्मन औरत से मिलले हल, एगो बदनाम औरत से, जेकरा पर विश्वास नयँ कइल जा सकऽ हलइ; आखिरकार, सारांश रूप में, रिपोर्ट नयँ हलइ, जे मार्फ़ा पित्रोव्ना के प्रयास आउ पइसा के कमाल हलइ; सब कुछ अफवाह तक सीमित रह गेलइ । लेकिन, तइयो, ई अफवाह महत्त्वपूर्ण हलइ । अपने, अवदोत्या रोमानोव्ना, जब हुआँ काम करऽ हलथिन, त नौकर फ़िलिप के बारे जरूर सुनलथिन होत, जे अत्याचार के चलते मर गेले हल, करीब छो साल पहिले, जब दासता के प्रथा चलिए रहले हल ।"
"एकर विपरीत, हम सुनलिए हल, कि ई फ़िलिप खुद्दे फाँसी लगा लेलके हल ।"
"जी, बिलकुल सही, लेकिन मिस्टर स्विद्रिगाइलोव के लगातार अत्याचार आउ दंड के तरीका ओकरा मजबूर कर देलकइ, बल्कि ई कहना जादे उचित होतइ, कि हिंसात्मक मौत के तरफ ओकरा प्रवृत्त कइलकइ ।"
"ई तो हमरा पता नयँ", रुखाई से दुन्या जवाब देलकइ, "हम तो खाली एक प्रकार के बहुत विचित्र खिस्सा सुनलिअइ, कि ई फ़िलिप एक तरह के रोगभ्रमी (hypochondriac) हलइ, एक तरह के घरेलू दार्शनिक, लोग के कहना हलइ कि ऊ "पढ़-पढ़के पगलाऽ गेले ह", कि ऊ खुद के फाँसी लगा लेलकइ, मिस्टर स्विद्रिगाइलोव के ओकरा बारे मजाक करते रहे के वजह से, नयँ कि पिटाय से । हमरा रहते ऊ (नौकर) लोग से अच्छा बर्ताव करऽ हलइ, आउ लोग ओकरा मानवो करते जा हलइ, हलाँकि वास्तव में ओकन्हियों ओकरा फ़िलिप के मौत के दोषी करार देलके हल ।"
"हम देखऽ हिअइ, कि अपने, अवदोत्या रोमानोव्ना, कइसूँ अचानक ओकर पक्ष में सफाई देवे खातिर प्रवृत्त हो गेलथिन हँ", अपन मुँह के ऐंठके द्वि-अर्थी मुसकान भरते लुझिन टिप्पणी कइलकइ । "वास्तव में, ऊ अदमी जरी धूर्त आउ महिला से संबंधित मामला में मोहक हइ, जेकर दयनीय उदाहरण मार्फ़ा पित्रोव्ना हइ, जे एतना विचित्र ढंग से मर गेलइ । ओकर नयका आउ निस्संदेह आगामी प्रयास के ध्यान में रखते, हम तो खाली अपने के आउ अपने के माताजी के अपन सलाह से सेवा करे लगी चाहऽ हलिअइ । जाहाँ तक हम्मर संबंध हइ, त हमरा पूरा अकीन हइ, कि ई अदमी निस्संदेह फेर से करजा से संबंधित विभाग में गुम हो जइतइ । बुतरुअन के भलाय के ध्यान में रखते, मार्फ़ा पित्रोव्ना के बिलकुल कभियो नयँ इरादा हलइ ओकरा कुच्छो बाँट-खूट के देवे के, आउ अगर ओकरा कुछ देवो कइलके होत, तो पक्का कुछ बिलकुल जरूरी भर, छोटगर रकम, अल्पकालिक, जे अइसन लत वला अदमी लगी एक्को साल खातिर काफी नयँ होतइ ।"
"प्योत्र पित्रोविच, अपने से निवेदन हइ", दुन्या कहलकइ, "मिस्टर स्विद्रिगाइलोव के बारे बातचीत बन कर देल जाय । एकरा से हमरा तकलीफ होवऽ हके ।"
"ऊ अभी हमरा से मिल्ले लगी अइले हल", पहिले तुरी चुप्पी तोड़ते रस्कोलनिकोव अचानक बोल पड़लइ ।
सगरो से विस्मय भरल उद्गार सुनाय देलकइ, सब कोय ओकरा तरफ देखे लगलइ । प्योत्र पित्रोविच भी उत्तेजित हो उठलइ ।
"डेढ़ घंटा पहिले, जब हम सुत्तल हलिअइ, ऊ प्रवेश कइलकइ, हमरा उठइलकइ आउ अपन परिचय देलकइ", रस्कोलनिकोव बात जारी रखलकइ । "ऊ काफी खुला विचार के आउ खुश हलइ, आउ बिलकुल आशा करऽ हइ, कि हमन्हीं दुन्नु मैत्रीपूर्ण संबंध गाँठ सकऽ हिअइ । एकरा अलावे, ऊ बहुत निवेदन कइलके ह, आउ, दुन्या, तोरा साथ भेंट करे लगी चाहऽ हउ, आउ ई भेंट के दौरान हमरा मध्यस्थ बने लगी निवेदन कइलकइ । ओकरा पास तोरा लगी एगो प्रस्ताव हकइ; ई की हइ, ऊ हमरा बता देलके ह । एकरा अलावे, ऊ सकारात्मक ढंग से हमरा सूचित कइलकइ, कि मार्फ़ा पित्रोव्ना, मरे के एक सप्ताह पहिले, अपन वसीयत में तोरा लगी तीन हजार रूबल छोड़ गेलो ह, आउ ई रकम तोरा बहुत जल्दीए मिल जइतउ ।"
"भगमान के शुक्र हइ !" पुलख़ेरिया अलिक्सांद्रोव्ना चिल्ला उठला आउ क्रॉस कइलका । "उनकर आत्मा के शांति खातिर प्रार्थना कर, दुन्या, प्रार्थना कर !"
"ई वास्तव में सच हइ", लुझिन के मुँह से निकस पड़लइ ।
"अच्छऽ अच्छऽ, आगू की ?" दुनेच्का शीघ्रता कइलकइ ।
"बाद में ऊ कहलकइ, कि ऊ खुद धनी नयँ हइ आउ पूरा जयदाद बाल-बुतरून के मिल जइतइ, जे सब अभी चाची के पास रहऽ हइ । बाद में, कि कहीं हमरा भिर से नगीचे कहीं पर ठहरल हइ, लेकिन काहाँ ? - हमरा मालूम नयँ, हम पुछवे नयँ कइलिअइ ..."
"लेकिन वस्तुतः कीऽ, कीऽ ऊ दुनेच्का के प्रस्ताव रक्खे वला हइ ?" भयभीत होल पुलख़ेरिया अलिक्सांद्रोव्ना पुछलका । "की, ऊ तोरा बतइलकउ ?"
"हाँ, बतइलकइ ।"
"कीऽ ?"
"बाद में बतइबउ ।"
रस्कोलनिकोव चुप हो गेलइ आउ अपन चाय तरफ ध्यान देलकइ ।
प्योत्र पित्रोविच अपन घड़ी निकसलकइ आउ देखलकइ ।
"हमरा काम के वास्ते जाय के हइ, आउ ई तरह हम अपने के बाधा नयँ डालबइ", कुछ चिढ़ल नियन चेहरा कइले ऊ बोललइ आउ कुरसी पर से उट्ठे लगलइ ।
"ठहरथिन, प्योत्र पित्रोविच", दुन्या कहलकइ, "वस्तुतः अपने के तो हमन्हीं के साथ शाम गुजारे के इरादा हलइ। एकर साथ-साथ, अपने खुद्दे लिखलथिन हल, कि हमर माताजी के साथ कुछ बात करे लगी चाहऽ हथिन।"
"जी, बिलकुल सही बात, अवदोत्या रोमानोव्ना", रोबदार ढंग से प्योत्र पित्रोविच बोललइ, फेर से कुरसी पर बइठके, लेकिन अभियो लगातार हैट के अपन हाथ में रखले, "हम वास्तव में बात करे लगी चाहऽ हलिअइ अपने के साथ आउ अपने के परम आदरणीय माताजी के साथ, आउ कुछ बहुत महत्त्वपूर्ण बिंदु पर भी । लेकिन, अपने के भाय साहेब हमर उपस्थिति में जइसे मिस्टर स्विद्रिगाइलोव के कुछ प्रस्ताव के बारे बात नयँ करे लगी चाहऽ हथिन, ओइसीं हमहूँ बहुत-बहुत महत्त्वपूर्ण बात ... दोसर लोग के उपस्थिति में ... नयँ करे लगी चाहऽ हिअइ । एकरा अलावे, हमर मुख्य आउ अत्यन्त आवश्यक निवेदन के पूरा नयँ कइल गेलइ ..."
लुझिन अपन चेहरा पर कटु भाव बनइलकइ आउ रोबदार ढंग से चुप्पी साध लेलकइ ।
"अपने के ई निवेदन, कि हमर भाई साहेब के हमन्हीं के साथ भेंट के दौरान नयँ रहे के चाही, खाली हमर जिद पर पूरा नयँ कइल गेलइ", दुन्या कहलकइ । "अपने लिखलथिन हल, कि हमर भाई साहेब से अपने अपमानित होलथिन हल; हम सोचऽ हिअइ, कि एकर तुरते सफाई दे देवे के चाही, आउ अपने के सुलह कर लेवे के चाही । आउ अगर रोद्या वास्तव में अपने के अपमानित कइलथिन हँ, त उनका अपने से माफी माँगे के चाही आउ ऊ माफी माँगथिन ।"
प्योत्र पित्रोविच के तुरतम्मे उत्साह बढ़ गेलइ ।
"कुछ अपमान अइसन होवऽ हइ, अवदोत्या रोमानोव्ना, जेकरा, पूरा सद्भाव रहलो पर, भुलावल नयँ जा सकऽ हइ, जी । सब कुछ के हद होवऽ हइ, जेकरा पार करना खतरनाक होवऽ हइ; काहेकि, एक तुरी पार कर गेला पर, वापिस लौटना असंभव हइ ।"
"वास्तव में, हम अपने के ऊ बारे नयँ बोल रहलिए हल, प्योत्र पित्रोविच", जरी अधीर होके दुन्या बीच में टोकलकइ, "ई बात अच्छा से समझ लेथिन, कि हमन्हीं के पूरा भविष्य अब ई बात पर निर्भर हइ, कि यथासंभव शीघ्रातिशीघ्र ई सब कुछ साफ हो जा हइ आउ सुलझ जा हइ, कि नयँ । हम सीधे, पहिलौके शब्द से बोलऽ हिअइ, कि हम कोय आउ दोसरा तरह से नयँ देख सकऽ हिअइ, आउ अगर अपने कुच्छो हमरा महत्त्व दे हथिन, त चाहे केतनो कठिन होवे, ई सब कहानी आझे खतम हो जाय के चाही । हम दोबारा कहऽ हिअइ, कि अगर भाई साहेब दोषी हथिन, त ऊ माफी माँगथिन ।"
"ताज्जुब हइ, कि अपने सवाल के ई तरह पेश कर रहलथिन हँ, अवदोत्या रोमानोव्ना", लुझिन के चिड़चिड़ाहट बढ़तहीं जाब करऽ हलइ । "महत्त्व देते, कहे के मतलब, अपने के आदर देते, हम साथे-साथ अपने के घर के आउ कउनो सदस्य के बहुत जादे नहिंयों मान सकऽ हिअइ । अपने के हाथ के सुख के दावा करके, साथे-साथ असहमत होवे लायक दायित्व हम अपने ऊपर नयँ ले सकऽ हिअइ ..."
"ओह, ई सब चिड़चिड़ापन छोड़थिन, प्योत्र पित्रोविच", दुन्या भावुक होके बात काटते बोललइ, "आउ ओइसने बुद्धिमान आउ उदार व्यक्ति होवे के प्रयास करथिन, जइसन कि हम हमेशे समझऽ हलिअइ आउ समझे लगी चाहऽ हिअइ । हम अपने के एगो बड़गो वचन देलिए हल, हम अपने के मंगेतर हकिअइ; ई मामला में हमरा पर भरोसा करथिन, आउ विश्वास करथिन, कि हमरा पक्षपात रहित न्याय करे के क्षमता हइ । ई बात, कि हम अपने ऊपर एगो जज के भूमिका ले रहलिए ह, हमर भाई साहेब लगी ओतने आश्चर्य के बात हइ, जेतना अपने लगी । अपने के चिट्ठी मिलला के बाद, जब हम उनका आझ, हमन्हीं के मोलकात के दौरान, जरूर पधारे खातिर आमंत्रित कइलिअइ, त हम उनका अपन इरादा के बारे कुछ नयँ बतइलिअइ । ई बात के समझथिन, कि अगर अपने सुलह नयँ करऽ हथिन, त हमरा अपने दुन्नु के बीच एगो के चुन्ने पड़तइ - चाहे अपने, चाहे ऊ । एहे प्रश्न रहलइ उनकर तरफ से, आउ अपनहूँ के तरफ से । हम चयन में गलती न करे लगी चाहऽ हूँ, न करे के चाही। अपने खातिर हमरा भाय साहेब से नाता तोड़े के चाही; आउ भाय साहेब के खातिर हमरा अपने से नाता तोड़े के चाही । अब हम पक्का तरह से पता लगावे लगी चाहऽ ही आउ लगा सकऽ ही - कीऽ ऊ हमर भाय हका ? आउ अपने के बारे - कीऽ हम अपने लगी प्रिय हकिअइ, अपने हमरा इज्जत करऽ हथिन - कीऽ हमरा लगी अपने पति हथिन ?"
"अवदोत्या रोमानोव्ना", मुँहमा ऐंठके लुझिन बोललइ, "अपने के शब्द हमरा लगी बहुत महत्त्वपूर्ण हकइ, आउ हम कहबइ कि हमरा अपने के संबंध में हैसियत हासिल होवे के जे इज्जत हइ, ओकरा ध्यान में रखके, अपमानजनक भी हइ । एक्के स्तर पर हम्मर आउ ... घमंडी नौजवान के अपमानजनक आउ विचित्र तुलना के बारे बिना एक्को शब्द कहले, अपने अपन शब्द से, हमरा देल वचन के तोड़े के संभावना के बात मानऽ हथिन । अपने बोलऽ हथिन - 'चाहे अपने, चाहे ऊ ?', मतलब, ओहे से हमरा देखावऽ हथिन, कि अपने के नजर में हमर हैसियत केतना कम हइ ... हमन्हीं दुन्नु के बीच जे रिश्ता, आउ ... दायित्व हइ, ओकरा देखते हम अइसन नयँ होवे दे सकऽ हिअइ ।"
"कीऽ !" दुन्या भड़क उठलइ, "हम अपने के हित के ऊ सब कुछ के आसपास रक्खऽ हिअइ, जे हमर जिनगी में अभी तक कीमती हलइ, जे अभी तक पूरा हमर जिनगी बनइलके ह, आउ अचानक अपने ई बात के बुरा मान रहलथिन हँ, कि हम अपने के कम हैसियत देलिए ह ।"
रस्कोलनिकोव चुपचाप आउ कटु ढंग से मुसकइलइ, रज़ुमिख़िन पूरा कसमसा उठलइ; लेकिन प्योत्र पित्रोविच एतराज के नयँ स्वीकार कइलकइ; एकर विपरीत, हरेक शब्द के साथ दुराग्रह आउ चिड़चिड़ाहट बढ़ते गेलइ, जइसे ओकरा एकरा में मजा आब करऽ हलइ ।
"भावी जीवन साथी, पति, खातिर प्रेम, भाय के प्रेम के अपेक्षा अधिक होवे के चाही", उपदेशात्मक ढंग से ऊ सुनइलकइ, "आउ कइसनो हालत में, हम एक्के स्तर पर तो नयँ रह सकऽ हिअइ ... हलाँकि पहिलहीं ई बात पर जोर देलिए हल, कि अपने के भाई साहेब के उपस्थिति में विस्तार से ऊ सब कुछ, जेकरा लगी हम अइलिए ह, न बतावे लगी चाहऽ हिअइ आउ न बता सकऽ हिअइ, तइयो हमरा अभी अपने के परम आदरणीय माताजी के, अपन एगो बहुत मुख्य आउ हमरा लगी अपमानजनक बिंदु हेतु आवश्यक सफाई लगी संबोधित करे के इरादा हइ । "अपने के पुत्र", ऊ पुलख़ेरिया अलिक्सांद्रोव्ना के संबोधित कइलकइ, "कल्हे, मिस्टर रस्सुकिन ('अथवा ... शायद अइसीं कुछ हइ ? माफ करथिन, हम अपने के उपनाम भूल गेलिअइ', ऊ शिष्टतापूर्वक रज़ुमिख़िन तरफ झुकलइ) के उपस्थिति में, हमर विचार के गलत ढंग से पेश करके अपमानित कइलका, जे हम तखने, मतलब कॉफी पीते समय, एगो निजी वार्तालाप के दौरान अपने के सामने व्यक्त कइलिए हल, कि जिनगी में सुख अनुभव कइल के अपेक्षा दुख झेलल एगो गरीब लड़की के साथ शादी, दाम्पत्य सुख के संबंध में अधिक लाभदायक होवऽ हइ, काहेकि ई नैतिकता के खियाल से जादे उपयोगी होवऽ हइ । अपने के पुत्र जान-बूझके, हमरा पर बुरा नीयत के दोषी ठहराके, आउ हमर दृष्टि के अनुसार, अपने के खुद के पत्राचार के आधार लेके, हमर शब्द के अर्थ के बढ़ा-चढ़ाके हास्यजनक बना देलका । हम खुद के भाग्यशाली समझबइ, अगर, पुलख़ेरिया अलिक्सांद्रोव्ना, विपरीत अर्थ में हमरा विश्वास देलाना अपने लगी संभव होतइ आउ ई तरह हमरा बहुत कुछ तसल्ली हो जइतइ । त हमरा बताथिन, ठीक-ठीक कउन शब्द में हमर बात के अपने खुद के पत्र में रोदियोन रोमानोविच के प्रस्तुत कइलथिन हल ?"
"हमरा आद नयँ", पुलख़ेरिया अलिक्सांद्रोव्ना चकरा गेला, "लेकिन हम जइसे समझलिअइ, ओइसीं बतइलिअइ । हमरा मालूम नयँ, कि रोद्या अपने के कइसे बतइलकइ ... शायद, ऊ कुछ बढ़ा-चढ़ाके जरूर कहलकइ ।"
"बिन अपने के कोय संकेत के ऊ बढ़ा-चढ़ाके प्रस्तुत नयँ कर सकऽ हला ।"
"प्योत्र पित्रोविच", पुलख़ेरिया अलिक्सांद्रोव्ना मर्यादा से घोषित कइलका, "हमन्हीं हियाँ हकिअइ, एहे ई बात के सबूत हइ, कि हम आउ दुन्या अपने के शब्द के बहुत खराब नयँ मनलिए हल ।"
"सही बात हइ, माय !" सहमति में दुन्या कहलकइ ।
"मतलब, हम एकरो में दोषी हिअइ !" लुझिन के बुरा लगलइ ।
"खैर, प्योत्र पित्रोविच, अपने लगातार रोदियोन पर दोषारोपण करते रहऽ हथिन, लेकिन अपने खुद्दे ओकरा बारे आझ के पत्र में झूठ लिखलथिन हल ।" हिम्मत बढ़ गेला पर पुलख़ेरिया अलिक्सांद्रोव्ना आगे बोलला ।
"जी, हमरा आद नयँ हकइ, कि कुच्छो झूठ हलइ ।"
"अपने लिखलथिन हल", तीक्ष्ण रूप से रस्कोलनिकोव बोललइ, बिन लुझिन तरफ मुड़ले, "कि कल्हे हम रकम, दुर्घटना में मर गेल विधवा के नयँ देलिए हल, जबकि ई वास्तिवक बात हलइ, बल्कि ओकर बेटी के (जेकरा कल्हे के पहिले कभियो नयँ देखलिए हल) । अपने ई बात लिखलथिन, ताकि हमरा अपन परिवार के लोग के साथ लड़ा सकथिन, आउ एकरा लगी जोड़ देलथिन, घृणित अभिव्यक्ति में, एगो लड़की के व्यवहार के बारे, जेकरा अपने जानवो नयँ करऽ हथिन । सब कुछ ई अफवाह आउ नीचता हइ ।"
"माफ करथिन, श्रीमान", गोस्सा से काँपते लुझिन बोललइ, "अपन पत्र में हम विस्तार से अपने के गुण आउ व्यवहार के बारे लिखलिअइ, खाली अपने के माताजी आउ प्रिय बहिन के निवेदन के पूरा करे खातिर, कि उनकन्हीं के हम बतइअइ, कि अपने हमरा कइसन लगलथिन आउ अपने हमरा ऊपर कउन छाप (impression) छोड़लथिन । आ जाहाँ तक हमर पत्र में हमरा से उल्लेख कइल बात के मामला हइ, त एक्को लाइन झूठ खोजथिन, मतलब कि, अपने पइसा नयँ बरबाद कइलथिन, आउ कि ऊ परिवार में, हलाँकि ऊ केतनो अभागल काहे नयँ होवे, बेकार लोग नयँ हइ ?"
"आउ हम्मर राय में, अपने, अपन सब्भे गुण के साथ, ई अभागल लड़की के कानी अंगुरियो के बराबर नयँ हथिन, जेकरा पर अपने पत्थल फेंकब करऽ हथिन ।"
"मतलब, अपने अपन माय आउ बहिन के संगत में परिचित करावे के फैसलो कर सकऽ हथिन ?"
"ई तो हम करियो चुकलिए ह, अगर अपने के जाने के इच्छा हइ । हम ओकरा आझ अपन माताजी आउ दुन्या के बगल में बइठइलिअइ ।"
"रोद्या !" पुलख़ेरिया अलिक्सांद्रोव्ना चिल्लइला ।
दुनेच्का के चेहरा लाल हो गेलइ; रज़ुमिख़िन के भौं टेढ़ा हो गेलइ । लुझिन व्यंग्यपूर्वक आउ घमंड से मुसकइलइ।
"खुद देख सकऽ हथिन, अवदोत्या रोमानोव्ना", ऊ कहलकइ, "हियाँ कोय सहमति संभव हइ ? अब हमरा आशा हइ, कि बात हिएँ समाप्त आउ स्पष्ट हो गेलइ, एक्के तुरी हमेशे लगी । हम तो अब चलबइ, ताकि परिवार के बहुत खुशी के मिलन में आउ निजी बातचीत में हम बाधा नयँ डालिअइ (ऊ उठलइ आउ हैट उठा लेलकइ) । लेकिन, जइते-जइते, हम ई टिप्पणी करे के साहस करऽ हिअइ, कि इन्दे (आइन्दा) हमरा अइसन मिलन, आउ तथाकथित, समझौता से दूर रक्खल जाय । अपने के तो विशेष रूप से निवेदन करबइ, परम आदरणीय पुलख़ेरिया अलिक्सांद्रोव्ना, एहे विषय पर, खास करके कि हमर पत्र अपने के संबोधित कइल हलइ, आउ कोय दोसरा के नयँ ।"
पुलख़ेरिया अलिक्सांद्रोव्ना के ई बात कुछ बुरा लगलइ ।
"लगऽ हइ कि अपने हमन्हीं के अपन शासन में समझऽ हथिन, प्योत्र पित्रोविच । दुन्या अपने के कारण बता चुकले ह, कि काहे अपने के इच्छा के पूर्ति नयँ कइल गेलइ - ओकर इरादा नेक हलइ । आउ एकरा अलावे, अपने हमरा अइसे लिक्खऽ हथिन, मानूँ औडर दे रहलथिन हँ । अपने के हरेक इच्छा, कीऽ हमन्हीं के औडर समझे के चाही ? आउ एकर बजाय हम अपने के कहबइ, कि अपने के अब हमन्हीं के प्रति विशेष रूप से अधिक नरम आउ सहनशील होवे के चाही, काहेकि हमन्हीं सब कुछ छोड़ देलिअइ आउ अपने पर विश्वास करके हियाँ परी अइते गेलिअइ, आउ ओहे से, अइसूँ लगभग अपने के शासन में हिअइ ।"
"ई बिलकुल सही नयँ हइ, पुलख़ेरिया अलिक्सांद्रोव्ना, आउ विशेष करके वर्तमान क्षण में, जब मार्फ़ा पित्रोव्ना के वसीयत कइल तीन हजार रूबल के बारे घोषणा हो चुकले ह, जे बहुत समीचीन प्रतीत होवऽ हइ, अपने के नयका तान (टोन) के आधार पर, जेकरा में हमरा साथ अभी संबोधित कइलथिन", ऊ व्यंग्यपूर्वक बोललइ ।
"ई टिप्पणी के आधार पर, वास्तव में ई अनुमान लगावल जा सकऽ हइ, कि अपने हमन्हीं के बेसहारापन के आस लगइले हलथिन", नराज होके दुन्या टिप्पणी कइलकइ ।
"लेकिन अब तो, कम से कम, अइसन आस नयँ लगा सकऽ हिअइ आउ विशेष करके अर्कादी इवानोविच स्विद्रिगाइलोव के गुप्त प्रस्ताव के बारे बातचीत में हम बाधा डाले लगी नयँ चाहऽ हिअइ, जेकरा से ऊ अपने के प्रिय भाई साहेब के अधिकृत कइलके ह, आउ जे, जइसन हम देखऽ हिअइ, अपने लगी मुख्य, आउ शायद, बहुत सुखद अर्थ रक्खऽ हइ ।"
"हे भगमान !" पुलख़ेरिया अलिक्सांद्रोव्ना चिल्ला उठला ।
रज़ुमिख़िन कुरसी पर शांति से बइठल नयँ रह सकलइ ।
"आउ तोरा अभी शर्मिंदगी अनुभव होवऽ हउ, बहिन ?" रस्कोलनिकोव पुछलकइ ।
"हाँ, शर्मिंदगी अनुभव होवऽ हके, रोद्या", दुन्या कहलकइ । "प्योत्र पित्रोविच, अपने हियाँ से चल जइथिन !" गोस्सा से पीयर होल, ऊ ओकरा तरफ मुड़लइ ।
प्योत्र पित्रोविच के, लगऽ हइ, अइसन नौबत के बिलकुल आशा नयँ हलइ । ओकरा अपने आप पर, अपन शक्ति पर आउ अपन शिकार सब के बेसहारापन पर बहुत भरोसा हलइ । ओकरा अभियो विश्वास नयँ हो रहले हल । ओकर चेहरा पीयर पड़ गेलइ, आउ होंठ काँपे लगलइ ।
"अवदोत्या रोमानोव्ना, अगर हम ई दरवाजा से बाहर जइबइ, अइसन बिदाय के शब्द के साथ, त समझ लेथिन, कि हम फेर कभी वापिस नयँ अइबइ । अच्छा से सोच लेथिन ! हमर वचन अटल हइ ।"
"अइसन गुस्ताखी !" तेजी से अपन जगह पर से उठते दुन्या चिल्लइलइ, "आउ हम चाहवो नयँ करऽ हिअइ, कि अपने वापिस आथिन !"
"कीऽ ? त ई बा-त हइ, जी !" लुझिन चिल्लइलइ, ओकरा अन्तिम क्षण तक अइसन परिणाम पर बिलकुल विश्वास नयँ हो रहले हल, आउ ओहे से ऊ अब सूत्र के बिलकुल्ले खो चुकले हल । "त अइसन बात हइ, जी ! लेकिन जानऽ हथिन, अवदोत्या रोमानोव्ना, कि हम विरोध भी कर सकऽ हिअइ, जी ।"
"ओकरा साथ अइसन बात करे के अपने के की अधिकार हइ !" गरम होके बिच्चे में पुलख़ेरिया अलिक्सांद्रोव्ना बोल उठला, "कउन बात पर अपने विरोध कर सकऽ हथिन ? आउ अपने के ई कइसन अधिकार हइ ? अच्छऽ, त अपने सोचऽ हथिन कि अपने नियन अदमी के हम अपन दुन्या के हाथ देबइ ? चल जाथिन, हमन्हीं के बिलकुल छोड़ देथिन ! हमन्हीं खुद्दे दोषी हिअइ, कि गलत काम करे लगी जा रहलिए हल, आउ सब्भे से जादे हम ..."
"लेकिन, पुलख़ेरिया अलिकसांद्रोव्ना", क्रोधावेश में लुझिन बोललइ, "अपने हमरा अपन वचन से बन्हलथिन हल, जेकरा से अभी मुकर रहलथिन हँ ... आउ आखिर ... आखिर, एकरा चलते हमरा, ई कहल जाय कि, खरचा उठावे पड़ गेल हल ..."
ई आखिरी दावा प्योत्र पित्रोविच के असलियत एतना अच्छा से व्यक्त करऽ हलइ, कि रस्कोलनिकोव, जे क्रोध से पीयर हो गेले हल आउ एकरा नियंत्रित करे के प्रयास में, अचानक ओकर नियंत्रण से बाहर हो गेलइ, आउ ऊ ठठाके हँस पड़लइ । पुलख़ेरिया अलिकसांद्रोव्ना अपन आपा खो देलका –
"खरचा ? कइसन खरचा ? कहीं अपने हमर संदूक के बारे तो नयँ बोल रहलथिन हँ ? लेकिन एकरा तो कंडक्टर अपने के फोकट में पहुँचा देलके हल । हे भगमान, आउ हमन्हीं अपने के बन्हलिअइ ! जरी होश में आथिन, प्योत्र पित्रोविच, ई अपने हथिन जे हमन्हीं के हाथ-गोड़ बान्ह देलथिन, न कि हमन्हीं अपने के !"
"बस, माय, किरपा करके बस कर !" अवदोत्या रोमानोव्ना विनती कइलकइ । "प्योत्र पित्रोविच, किरपा करथिन, हियाँ परी से चल जाथिन !"
"जी, हम तो जा हिअइ, लेकिन खाली एगो आखिरी बात !" ऊ बोललइ, जे अब अपन आपा लगभग खो चुकले हल, "अपने के माताजी, लगऽ हइ, बिलकुल भूल गेला, कि हम अपने के अपनावे के फैसला, शहरी अफवाह के बाद, कइलिए हल, अइसे कहल जाय, जबकि अपने के नाम के चरचा पूरे पड़ोस में फैल चुकले हल । अपने के खातिर, लोग के राय के परवाह नयँ करके आउ अपने के नेकनामी के फेर से कायम करके, वस्तुतः हम एकर बदला के बहुत बहुत आशा कर सकऽ हलिअइ आउ अपने के तरफ से कृतज्ञता के भी माँग कर सकऽ हलिअइ ... आउ खाली अभिए हमर आँख खुललइ ! हम खुद देखऽ हिअइ, कि शायद लोग के अवाज के उपेक्षा करके हम बहुत बहुत जल्दीबाजी कइलिअइ ..."
"अरे, ई कहीं दू सिर वला (अर्थात् सिरफिरा) हइ कीऽ !" रज़ुमिख़िन चिल्लइलइ, कुरसी पर से उछलते आउ ओकरा सीधा करे के तैयारी करते ।
"अपने नीच आउ दुष्ट व्यक्ति हथिन !" दुन्या कहलकइ ।
"कोय शब्द नयँ ! कोय संकेत नयँ !" रज़ुमिख़िन के पकड़ले रस्कोलनिकोव चिल्लइलइ; फेर, लुझिन के बिलकुल पास जाके - "किरपा करके बाहर चल जाथिन !" ऊ शांत आउ स्पष्ट स्वर में कहलकइ, "आउ एक्को शब्द आउ नयँ, नयँ तो ..."
प्योत्र पित्रोविच, पीयर पड़ल आउ गोस्सा से ऐंठल चेहरा से, कुछ सेकंड तक ओकरा घूरते रहलइ, फेर मुड़लइ, बाहर चल गेलइ, आउ जाहिर हइ, विरले कोय केकरो प्रति अपन दिल में ओतना नफरत लेके गेले होत, जेतना ई अदमी रस्कोलनिकोव के प्रति । ओकरा, आउ खाली ओकरे, ऊ सब कुछ लगी दोषी मनलकइ । कमाल के बात ई हलइ, कि ज़ीना से उतरते समय, ऊ अभियो कल्पना कर रहले हल, कि बात शायद अभियो बिलकुल समाप्त नयँ होल ह, आउ जाहाँ तक दुन्नु महिला के मामला हइ, त 'बहुत आउ बहुत' कुछ सुधारे लायक हइ ।
Posted by नारायण प्रसाद at 5:05 AM
Labels: अनूदित साहित्य, उपन्यास
No comments:
Subscribe to: Post Comments (Atom)


c: text/html

text:
सरकार के लाखों रूपईया भवन बनावें के लेल अवई छई। लेकिन एकर उपयोगिता सही न हो पवई छई। अधिकारी भी एकर सरकारी समझ के टालईत रहई छथिन।
शिवहर के डायट भवन जर-जर परल हई। एकरा बनावे के लेल लाखों रूपईया अवई छई लेकिन रखल-रखल रूपईया लौट गेलई। लेकिन केकरो एतना चिंता न हई कि एई में जे छात्र पढ़ रहल हई, जे गार्ड रहई छई उ भगवाने भरोसे हई। अगर ओकर खपरा केकरो देह पर गिरतई या छप्पड़ टूट के गिरतई त एकर जिम्मेदार कोन होतई? अगर भवन बनावे के लेल जमीन न हई त खरीदल न कयला जा रहल हई। अगर दान के भरोसे में केकरो जान चल जतई त ओकर गुनहगार कोन होतई?
कोई भी पढ़े वाला या काम करे वाला घर छोड़ के इहां अवई छथिन। लेकिन एई ठंडा में लोग के कोन हालत होई छई। एकर अंदाजा कोई सड़क पर खड़ा होके भी लगा सकई छई। आधा छप्पड़ टूट के गिर गेल हई। लोग पन्नी टांग के रहई छथिन। लेकिन विभाग के एकर कोई चिंता न हई। आदमी के परेशानी के साथ उहां लाखों के समान भी बारिस में भींग के सड़ जतई।
विभाग एई के लेल जल्दीय कोई निर्णय लेथिन। कयला कि एई भवन में छेयालीस छात्र अउर ग्यारह शिक्षक रहई छथिन। हर पल कोई घटना के आशंका लगल रहई छई।
कयला देखई छी रास्ता?
सरकार के लाखों रूपईया भवन बनावें के लेल अवई छई। लेकिन एकर उपयोगिता सही न हो पवई छई। अधिकारी भी एकर सरकारी समझ के टालईत रहई छथिन।

robotstxt: allowed

filter: keep


text:
बच्चा के शिक्षा से जोरे के हर भरसक प्रयास कयल जा रहल हई। पर ई प्रयास केतना हद तक कारगर हई, एकर अंदाजा एई से लगायल जा सकई छई कि मई महिना बितला के बाद भी बच्चा के किताब न मिलल हई।
बच्चा के शिक्षा पर सरकार अतेक खर्च कर रहल छथिन। जइसे कि पोषाक राशि, मध्यान भोजन, छात्रवृति इत्यादि। लेकिन अतेक खर्च कयला के कोन फायदा जब समय पर बच्चा के किताब ही न मिले। जब समय से बच्चा सबके किताब न मिलतई त कइसे साल भरके पढाई पूरा करतई? ‘‘समझे सीखें’’ कार्यक्रम के तहद ऐई साल जून से नया सत्र के शुरूआत करेके हई। जबकि हर साल अप्रैल से ही शुरूआत हो जाईत रहलईय। इ कोई नया समस्या न हई। विद्यालय में अक्सर कोई न कोई वर्ग के बच्चा किताब से बंचित रह जाई छथिन। 2012 में आठवां के बच्चा के भी समय के बहुत बाद किताब मिललई। एई से उनकर पढ़ाई हि न बाधित होई छई साथ में उनकर मनोबल भी टुटई छई। अईसन में हम केकरा दोषी ठहरा सकई छी? हर कोई एक दुसरा पर आरोप लगा के अपन पल्ला झार लेई छथिन।
दोसर समस्या इ भी देखे के मिलई छई कि कोई वर्ग के लेल किताब न हई अउर कोई वर्ग के किताब बि.आर.सी. में सड़ईत रहई छई। बिद्यालय में शिक्षक के कमी, भी एगो बड़ा समस्या हई। अब अगर ओहु में किताब भी न रहतई त कि होतई? सरकार ऐई पर तनको ध्यान देइतथिन, त शायद इ समस्या देखे के न मिलतियई।


text:
अबरी दाफी (अंगिका कॉलम) / कुंदन अमिताभ
जुलाई महीना केरऽ अंतिम सप्ताह के एक रात क॑ दू बजे हमरा पेट म॑ अचानक जोर के दर्द उठलै । दर्द एतना भयंकर छेलै कि हारी-पारी क॑ अस्पताल म॑ भरती होय ल॑ पड़लै । भरती होला के बाद जे बल्ड रिपोर्ट ऐलै ओकरऽ आधार प॑ डाक्टर के कहना छेलै कि डबलू बी सी काउंट काफी बढ़ी गेलऽ छेलै । मतलब कहीं न कहीं आन्तरिक इंफेक्सन छेलै । ठीक होय म॑ पाँच दिन लगी गेलै । बीमारी के कोनो ठोस वजह के पता नै चल॑ पारलै । बाहर के कोनो खाना भी नै खैल॑ छेलियै कि कोनो फूड-पॉयजनिंग होय के संभावना रहै । हाँ, सोनोग्राफी स॑ पता चललै कि गॉल-ब्लैडर म॑ कुछ स्टोन छै । लेकिन डॉक्टर के कहना छेलै कि दर्द होय के कारण कुछ और ही छै । ऐंटीबॉयटिक आदि दवा चललै आरू हजारों रूपया खर्च होला के बाद ठीक होय क॑ घर वापस आबी गेलियै ।
अस्पताल स॑ ऐला के बाद कुछ दिना तलक हम्म॑ आपनऽ बीमारी के कारण जानै ल॑ प्रयासरत छेलियै कि अचानक एक दिन हमरऽ ऑफिस के एगो स्टाफ के तबीयत भी खराब होय गेलै । ओकरऽ एक-दू दिना बाद ही हमरा सूचना मिललै कि ऑफिस मं॑ जे २० लीटर वाला बोतलबंद पानी आबै छै ओकरा मं॑ कुछ छोटऽ रकम के कीड़ा चलतें-फिरत॑ मिललै ।
बीमारी के असली वजह के पता चली गेलऽ छेलै । जे बोतलबंद पानी क॑ अमृत समझी क॑ पीतं॑ आबी रहलऽ छेलिऐ असल म॑ वू जहर ही छेलै । नतीजा अगला दिना स॑ ऑफिस म॑ बोतलबंद पानी के आना बंद । खुद केरऽ ऐक्वागार्ड स॑ फिल्टर होलऽ पानी उपयोग मं॑ लाना शुरू करी देलऽ गेलै ।
अभी कल के अखबार मं॑ ही पढ़ै ल॑ मिललै कि बोतलबंद पानी केरऽ इस्तेमाल मं॑ सावधानी के जरूरत छै । ई पानी आपन॑ क॑ नै खाली बीमार कर॑ सक॑ छै, बल्कि एकरा स॑ कैंसर ऐसनऽ घातक बीमारी भी हुअ॑ सकै छै । भाभा परमाणु शोध संस्थान, मुंबई केरऽ वैज्ञानिकें न॑ बोतलबंद पानी मं॑ घातक तत्व ब्रोमेट केरऽ तय सीमा सं॑ जादे मात्रा पैन॑ छेलै । डॉक्टर केरऽ अनुसार ब्रोमेट तत्व केरऽ अधिक मात्रा कार्सोजेनिक होय छै । जेकरा स॑ घातक बीमारी होय के गुंजाइश रहै छै । जनहित क॑ ध्यान मं॑ रखतं॑ हुअ॑ डॉक्टर द्वारा मानवाधिकार आयोग स॑ शिकायत करलऽ गेलै । आशा करलऽ जाय छै कि स्थिति क॑ गंभीरता स॑ ल॑ क॑ समुचित कार्रवाई करलऽ जैतै आरू नागरिक केरऽ सेहत स॑ जुड़लऽ ई मामला के कोनो ठोस हल जल्दिये सामने ऐतै ।
फसल लेली अत्यधिक कीटनाशक, रासायनिक खाद उपयोग होला स॑ कुआँ आरू भूतल सब के पानी घातक स्तर तक दूषित होय गेलऽ छै । आय महानगर स॑ ल॑ क॑ छोटऽ-छोटऽ गाँव तलक यह॑ हाल छै कि पेयजल के मामला मं॑ जिनगी कुआँ, चापाकल के पानी छोड़ी क॑ बोतलबंद पानी केरऽ ऊपर आश्रित होय गेलऽ छै ।
ई सब तथ्य स॑ एक बात त॑ साफ होय जाय छै कि बोतलबंद पानी उतना सुरक्षित नै छै जेतना कि हम्मं॑-तोंय समझै छो । बोतलबंद पानी केरऽ जानलेवा शिकंजा मं॑ गिरफ्त होला के बजाय जिनगी कल-कल छल-छल बहतें झरना प॑ आश्रित होय जाय त॑ जादे बेहतर छै ।


text:
जिला सीतामढ़ी, प्रखण्ड डुमरा में दशरथ माझी कौषल विकास योजना के तहत में महादलीत के कम्प्यूटर सिखायल जा रहल हई। इ प्रशिक्षण 19 दिसम्बर 2013 से षुरू कयल गेलई। जेई में पच्चास लोग के नामांकन हो गेल हई। अउर लोग के नामांकन हो रहल हइई। इ प्रशिक्षण ओशिस कैफे में चल रहल हई।
सिमरा गांव के अंजू कुमारी कहलथिन कि कम्प्यूटर सिखे चाहईले, सिख लेब त दोसरो के भी सिखायब। अभी त कम्प्यूटर के युग हई। अब त बच्चा-बच्चा के कम्प्यूटर विद्यालय में सिखायल जाई छई। हर जगह कैफे खुलल हई उहां भी लोग जाके सिखई छथिन। अभी त हमरा सब के लेल सरकार कम्प्यूटर सिखाबे के लेल आदेष देलथिन। जयंति कुमारी, नविता कुमारी कहलथिन कि महादलीत के त सरकार रेडियो भी वितरण कलथिन। शिक्षक कर्ण षर्मा कहलथिन कि इ कार्यक्रम दशरथ माझी कौषल विकास योजना के तहत महादलित अउर अनुसुचित जाति के लोग के कम्प्यूटर सिखायल जतई। सिखे वाला के उम्र 18 वर्ष से लेके 35 होय के चाही। उनका सब के आवेदन के साथ में पासपोर्ट साईज के चार गो फोटो अउर जातिय,आय अउर पढ़ाई के सर्टिफिकेट के फोटो कॉपी लगई छई। एक ग्रुप के तीन महीना सिखायल जतई। इ कार्यक्रम एक साल तक चलतई। सिखला के बाद कल्याण विभाग (बिहार सरकार) के द्वारा सब के प्रमाण पत्र भी देल जतई।
शुरु भेल कम्प्यूटर प्रशिक्षण
जिला सीतामढ़ी, प्रखण्ड डुमरा में दशरथ माझी कौषल विकास योजना के तहत में महादलीत के कम्प्यूटर सिखायल जा रहल हई। इ प्रशिक्षण 19 दिसम्बर 2013 से षुरू कयल गेलई। जेई में पच्चास लोग के नामांकन हो गेल हई। अउर लोग के नामांकन हो रहल हइई। इ प्रशिक्षण ओशिस कैफे में चल रहल हई।


text:
जिला सीतामढ़ी, प्रखण्ड रीगा, पंचायत, गांव भवदंपुर, वार्ड नम्बर चैदह महादलित बस्ती। उहां पांच लोग के सरकारी सुविधा न मिलई छई। जेई कारण उनका सब के परिवार चलावे में दिक्कत होई छई।
उहां के रेखा देवी, सुनिता देवी, सुन्दर देवी कहलथिन कि हमसब मल्लिक जाति छी। बाल बच्चेदार हो गेली लेकिन सरकारी सुविधा न मिल रहल हय। हमर सब के नाम न बी.पी.एल. में हय, न ए.पी.एल. में हय। मटिया तेल भी पराईवेट से खरीद के जलावे परईय। ऐतना महंगाई में सब कुछ बाहर से ही मंगवावे परईय। दउरा सुपली बीन के अपन परिवार चलबई छी। महादलित के लेल ऐतना योजना चलई छई पर हमरा सब के कोई सुविधा न मिल रहल हय।
मुखिया अनिता देवी कहलथिन कि पंचायत के कोई लोग हमरा पास अईथिन तब न आगे के रास्ता बतबई। जे लोग सरकारी सुविधा से वंचित छथिन उ पंचायत में आवेदन दे।
प्रखण्ड विकास पदाधिकारी कामीनी कुमारी कहलथिन कि ए.पी.एल., बी.पी.एल .के जे सर्वे होयल रहई ओकर सुची अभी न अलईय। देखे परतई कि उनकर नाम सुची में हई कि न ओकरा बादे आगे काम होतई।


text:
जिला सीतामढ़ी, प्रखण्ड रीगा, गांव रीगा, इमली बाजार। उहां वार्ड नम्बर तीन में चार घर मलीक हई। उ सब बीसो साल से दोसरा के जमीन में बसई छथिन। लेकिन उनका अनुदान में जमीन अभी ले न मिलल हई।
उहां के पुकारी देवी, जय मलीक भिखारी मलिक, गीता देवी सब कहलथिन कि इहां आगे हमर ससुर बसलथिन। उ अपने त लगभग बारह साल पहिले मर गेलथिन। अब चार भाई के भइयारी हई, सबके बाल बच्चा हई। उ सब बढ़तई त अउर संख्या बढ़तई। जहां घर हई उ जमीनवाला खाली करे के लेल कहई छथिन। हम सब बेना, सुपली, बनवई छी। ओही से परिवार चलवई ले। हमर सब के रोजी रोटी बांस के काम से ही चलई छई। ओतना रूपईया कहां से होतई कि अपने से जमीन खरीदब सरकार गरीब के दान में जमीन देई छथिन। उहो मिल जाईत त हमरा सब के बसेला सुविधा हो जाईत।
मुखिया उषा शर्मा के पति सुनिल शर्मा कहलथिन कि सरकार तीन डीसमिल जमीन गरीब के बसे ला अनुदान मे देई छथिन। लेकिन एई पंचायत में एको गो लोग के न मिललई। जे बस जाई छई ओकरा थोरही हटायल जाई छई। आंचल अधिकारी (सी.ओ.) अरूण कुमार कहलथिन कि अनुदान के लेल जमिन न हई जई कारण उनका सबके न देल जा रहल हई। जे रास्ता पर बस जतई उनकर बन्दोबस्ती न हो सकई छई।


text:
जिला सीतामढ़ी, प्रखण्ड रीगा, पंचायत कुशमारी, गांव उफरौलिया गोट। उहां लगभग 1982 मे ही लिप्ट सिंचाई बोरिंग बनलई। लेकिन बिजली न रहे के कारण चालू न भेलई। ओई पर फेर से मरम्मती के काम लगभग बारह दिन से चल रहल हई।
उहां के छठु दास, रामप्रवेश महतो, किरण देवी सब कहलथिन कि इहां बोरिंग बहुत दिन पहिले बनलई लेकिन चालु न भेलई। हम सब प्राइवेट से खेत में पानी एक सौ पच्चीस रूपइयें घंटा पटवइले। अब इ बोरिंग चालु हो जतई त खेत में पानी पटावे के सुविधा हो जतई अउर पटवन में कम रूपईया लगतई।
लघु जल संसाधन विभाग के स्टाॅन बाबू श्याम सुन्दर प्रसाद यादव कहलथिन कि उहां बोरिंग बनल रहई, लेकिन बिजली न रहे के कारण चालू न भेलईं। 1979 में बिजली लगावें के लेल बिजली विभाग के इहां पचास हजार रूपइया जमा कयल गेल रहई। लेकिन जब बिजली न अलई त चालु न भेलई। अब चालु करे के लेल आदेश आ गेल हई त विभग से ही बिजली लगायल गेलई ह। नया सीरे से चालु कयल जतई। अभी भवन के मरम्मत, नाला, पाइप सब के काम हो रहल हई। जेई के लेल वजट डेढ़ से दु लाख के बीच हई। उहां दस से पंद्रह दिन में बोरिंग चालू कयल जतई।


text:
कोई गाँव में एगो राजा के एके गो बेटा हल । ओकर माय-बाप ओकरा सादी करके मर गेल । राजकुमार रानी के साथ राज करे लगल । राजकुमार एगो कुम्हइन से परेम करऽ हल । ई से ओकर रोज रात में घरे लौटे में कुबेर हो जा हल । रानी केतनो बोले-भूके बाकि ओकर आदत न छूटल । संजोग से कुम्हरा एक दिन राजा के घर ही पकड़ लेलक आउ ठउरे जान मार देलक । त ओकरा भारी डर हो गेल । ऊ लास पचावे ला एगो कोइरी के खेत में ले गेल आउ लाठी के सहारे ओकरा खड़ा कर देलक । दू-चार गो भंटा तोड़ के ओकरा फाँड़ा में रख देलक आउ दू-चार गो ओहिजा गिरा भी देलक । कोइरिया ओती घड़ी खेते सूतल हल । उठल तो देखलक कि आज पकड़ा गेल । लाठी उठौलक आउ सहेट के एक पटकन कनपटी में जमौलक तऽ ऊ गिर गेल । कोरिया भिरी जाके देखलक तो राजा साहेब हलऽ । अब ओकर हवासे गुम हो गेल । ऊ छटपटाइत घरे गेल आउ मेहररुआ से ई सब हाल कहलक । ऊ कहकई कि एतने में घबड़ा गेल । हम कहइत हिवऽ से करऽ । राजा के महल के दुरा पर जा के ओकरे बोली में राजे के पुकारऽ आउ जे कहतवऽ से आन के कर दिहँऽ । कोइरी ओही घड़ी उहाँ गेल आउ रानी के बोलौलक । रानी भीतर ही से कहलन कि "ढँकनी भर पानी में डूब के न मर जा ! आज न खुलतवऽ किंबाड़ी !" बस, कोइरिया तुरत कुम्हार ही से ढँकनी लवलक आउ ओकरा में पानी भर देलक । राजा के लास के महल के दुरा पर लान के ढँकनी में नाक डुबा के पेटकुनिये पार देलक । फिनो जा के अप्पन खेत में सूत गेल । बिहान भेल तो महल खुलल आउ रनियाँ के रजवा पर नजर पड़ल तो जार-बेजार रोवे लगल - "रजवा हो रजवा ! जे कहली से कर देलऽ हो रजवा !"
Tuesday, March 4, 2008
4.01 कोइरी, कुम्हार आउ राजा
[ कहताहर -- परशुराम सिंह, मो० - तबकला, जिला - गया ]
कोई गाँव में एगो राजा के एके गो बेटा हल । ओकर माय-बाप ओकरा सादी करके मर गेल । राजकुमार रानी के साथ राज करे लगल । राजकुमार एगो कुम्हइन से परेम करऽ हल । ई से ओकर रोज रात में घरे लौटे में कुबेर हो जा हल । रानी केतनो बोले-भूके बाकि ओकर आदत न छूटल । संजोग से कुम्हरा एक दिन राजा के घर ही पकड़ लेलक आउ ठउरे जान मार देलक । त ओकरा भारी डर हो गेल । ऊ लास पचावे ला एगो कोइरी के खेत में ले गेल आउ लाठी के सहारे ओकरा खड़ा कर देलक । दू-चार गो भंटा तोड़ के ओकरा फाँड़ा में रख देलक आउ दू-चार गो ओहिजा गिरा भी देलक । कोइरिया ओती घड़ी खेते सूतल हल । उठल तो देखलक कि आज पकड़ा गेल । लाठी उठौलक आउ सहेट के एक पटकन कनपटी में जमौलक तऽ ऊ गिर गेल । कोरिया भिरी जाके देखलक तो राजा साहेब हलऽ । अब ओकर हवासे गुम हो गेल । ऊ छटपटाइत घरे गेल आउ मेहररुआ से ई सब हाल कहलक । ऊ कहकई कि एतने में घबड़ा गेल । हम कहइत हिवऽ से करऽ । राजा के महल के दुरा पर जा के ओकरे बोली में राजे के पुकारऽ आउ जे कहतवऽ से आन के कर दिहँऽ । कोइरी ओही घड़ी उहाँ गेल आउ रानी के बोलौलक । रानी भीतर ही से कहलन कि "ढँकनी भर पानी में डूब के न मर जा ! आज न खुलतवऽ किंबाड़ी !" बस, कोइरिया तुरत कुम्हार ही से ढँकनी लवलक आउ ओकरा में पानी भर देलक । राजा के लास के महल के दुरा पर लान के ढँकनी में नाक डुबा के पेटकुनिये पार देलक । फिनो जा के अप्पन खेत में सूत गेल । बिहान भेल तो महल खुलल आउ रनियाँ के रजवा पर नजर पड़ल तो जार-बेजार रोवे लगल - "रजवा हो रजवा ! जे कहली से कर देलऽ हो रजवा !"
कोई गाँव में एगो राजा के एके गो बेटा हल । ओकर माय-बाप ओकरा सादी करके मर गेल । राजकुमार रानी के साथ राज करे लगल । राजकुमार एगो कुम्हइन से परेम करऽ हल । ई से ओकर रोज रात में घरे लौटे में कुबेर हो जा हल । रानी केतनो बोले-भूके बाकि ओकर आदत न छूटल । संजोग से कुम्हरा एक दिन राजा के घर ही पकड़ लेलक आउ ठउरे जान मार देलक । त ओकरा भारी डर हो गेल । ऊ लास पचावे ला एगो कोइरी के खेत में ले गेल आउ लाठी के सहारे ओकरा खड़ा कर देलक । दू-चार गो भंटा तोड़ के ओकरा फाँड़ा में रख देलक आउ दू-चार गो ओहिजा गिरा भी देलक । कोइरिया ओती घड़ी खेते सूतल हल । उठल तो देखलक कि आज पकड़ा गेल । लाठी उठौलक आउ सहेट के एक पटकन कनपटी में जमौलक तऽ ऊ गिर गेल । कोरिया भिरी जाके देखलक तो राजा साहेब हलऽ । अब ओकर हवासे गुम हो गेल । ऊ छटपटाइत घरे गेल आउ मेहररुआ से ई सब हाल कहलक । ऊ कहकई कि एतने में घबड़ा गेल । हम कहइत हिवऽ से करऽ । राजा के महल के दुरा पर जा के ओकरे बोली में राजे के पुकारऽ आउ जे कहतवऽ से आन के कर दिहँऽ । कोइरी ओही घड़ी उहाँ गेल आउ रानी के बोलौलक । रानी भीतर ही से कहलन कि "ढँकनी भर पानी में डूब के न मर जा ! आज न खुलतवऽ किंबाड़ी !" बस, कोइरिया तुरत कुम्हार ही से ढँकनी लवलक आउ ओकरा में पानी भर देलक । राजा के लास के महल के दुरा पर लान के ढँकनी में नाक डुबा के पेटकुनिये पार देलक । फिनो जा के अप्पन खेत में सूत गेल । बिहान भेल तो महल खुलल आउ रनियाँ के रजवा पर नजर पड़ल तो जार-बेजार रोवे लगल - "रजवा हो रजवा ! जे कहली से कर देलऽ हो रजवा !"
Posted by नारायण प्रसाद at 9:08 PM
Labels: वर्णाश्रम-कथा
No comments:
Subscribe to: Post Comments (Atom)


text:
Monday, January 20, 2020
भूदासत्व से मुक्ति तक - अध्याय 3
[*12] 3. हमर पिताजी के सत्य स्थापित करे लगी पहिला प्रयास हुआँ परी, जाहाँ ओकरा कोय नञ् चाहऽ हइ, आउ एकर कीऽ परिणाम निकसलइ
विवाह के बाद हमर पिताजी पहिलहीं नियन अपन माता-पिता के साथ रहे के इरादा कइलथिन, लेकिन तुरतम्मे समझ में आ गेलइ कि ई असंभव हइ। उनकर माय कइसूँ ऊ आघात के क्षमा नञ् कर सकलथिन, जे उनकर महत्त्वाकांक्षा पर पहुँचले हल, आउ एगो जबरदस्त औरत के रूप में अपन नराजगी स्पष्ट रूप से व्यक्त कर दे हलइ। आउ सब कुछ भोगे पड़ऽ हलइ, निस्सन्देह, हमर भावी माय के। न तो नवयौवन, न ओकर सौन्दर्य, न बिन शर्त वला नम्रता (आज्ञाकारिता) - कुच्छो हमर मम्मा स्तिपानोव्ना के द्रवीभूत कर सकलइ। पिताजी के या तो अनुचित अपमान आउ तिरस्कार के एगो मूक दर्शक बनके रहे के हलइ, जे उनकर अर्धांगिनी के रोज दिन सहे पड़ऽ हलइ, चाहे खुद के घर में रहना शुरू कर देवे के चाही हल। ऊ दोसरौका के चुनलथिन। उनकर वेतन कम मिल्लऽ हलइ; लेकिन अकिक्सेयेव्का में सब कुछ सस्ता हलइ, आउ उनकर परिवार के आवश्यकता साधारण हलइ - कोय बिन तरद्दुद के ऊ एगो छोटगर गृहस्थी स्थापित करे में सफल हो गेलथिन। नवयौवन, सापेक्षिक संतोष, प्रेम से गरम कइल घरेलू अंगीठी (fireplace), आउ मुख्य रूप से - थोड़े सुनी में संतोष आउ भविष्य में विश्वास ऊ कइलकइ, जेकरा से हमर पिताजी तत्काल रूप से खुद के सुखी समझलथिन। उनकर जिनगी के ई पल के स्वर्णकाल कहल जा सकऽ हइ, उनकर अस्तित्व के रमणीय (idyllic) अवधि। लेकिन रमणीयता अल्पकालीन हलइ - ऊ त्वरित गति से एगो अइसन नाटक में बदल गेलइ, जेकर कष्टदायक समाप्ति उनका कब्र के छोर पर पहुँचा देलकइ।
हमर पिताजी के सामाजिक कामकाज के निश्चित रूप धारण करे में जादे समय नञ् लगलइ। हेड कलर्क के हैसियत से पहिलौके कुछ कदम से कमजोर लोग के रक्षक आउ बरियार लोग के दुश्मन के भूमिका अदा कइलथिन। घटना के शृंखला चालू होलइ, जेकरा में अनुचित दावा में प्रतिवाद करे आउ दुरुपयोग (घोटाला) के जाँच-पड़ताल में दृढ़ता बरते में उनकर द्वंद्वात्मक दक्षता (dialectical skill) बहुत स्पष्ट रूप से प्रकट होलइ। ई दुश्मन लोग के सतर्कता बढ़ा देलकइ आउ ओकन्हीं के क्रोध के प्रज्वलित कइलकइ। जबरदस्त लड़ाई चालू हो गेलइ। दुर्भाग्यवश, हमर पिताजी बिलकुल अकेल्ले हलथिन। उनकर दिमाग में खुद लगी मित्र दल निर्माण करे, एक प्रकार के पार्टी निर्माण करे के विचार नञ् घुसलइ। ऊ व्यावहारिक बुद्धिमानी के मामले में कुछ नञ् समझऽ हलथिन, जे जोश पर विजय पावऽ हइ आउ खुद में जोश पर नियंत्रण रक्खऽ हइ, लेकिन अपन नवजवानी के अनुभवहीनता में सोचऽ हलथिन कि सत्य के पक्ष में अपन अवाज उठाना काफी हइ, आउ निस्सन्देह ओकर जीत होतइ। बादो में अनुभव के पाठ भी उनका एकरा बारे कुछ नञ् सिखइलकइ।
रूसी सरकार द्वारा रंगरूट के चयन खातिर घोषणा कइल गेलइ। वोतचिना (पैतृक जागीर) के मालिक सब के एक निश्चित संख्या में रंगरूट सप्लाई करना आवश्यक हलइ। प्राधिकारी लोग एकर नियम के ड्राफ्ट में अइसन चालबाजी कइलकइ कि धनी लोग के, जेकरा तीन-चार प्रौढ़ बेटा हलइ, कइएक बहाना के आधार पर ई सामाजिक भार से मुक्ति दे देल गेलइ, जेकरा चलते ई भार खाली गरीब लोग पर पड़लइ। कइएक परिवार एकमात्र सहारा से वंचित हो गेलइ - कइएक शादीशुदा लोग के सिर भी मूँड़ देल गेलइ (अर्थात् रंगरूट में चयनित कर लेल गेलइ)। ई अन्याय पिताजी के क्रोधित कर देलकइ। ऊ जोश के साथ एगो विधवा के पक्ष में खड़ी होलथिन, जेकरा हीं से एकमात्र बेटा आउ सहारा के ले लेल गेलइ। लेकिन उनकर विरोध के कोय परिणाम नञ् निकसलइ। [*13] तब ऊ सीधे काउंट के लिख करके उनका सब घोटाला के प्रकट कर देवे के फैसला कइलथिन।
भयंकर तहलका मचलइ। काउंट के तरफ से इंस्पेक्टर अइते गेलइ; जइसन कि दस्तूर हलइ, अव्यवस्था के छानबीन करे आउ भविष्य में अइसन घटना नञ् होवे एकरा लगी कदम उठावे लगी अधिकृत होके। सदाचार के ई सब आदरणीय रक्षक, सबसे पहिले, दोषी लोग से भारी घूस लेलकइ, आउ बाद में ओकन्हीं के नञ् खाली सही, लगभग संत, घोषित कइलकइ, बल्कि हमर पिताजी के तहलका मचावे के दोषी घोषित करके एगो दुष्प्रचारक (slanderer) के मान्यता देलकइ। उनका ड्यूटी से बर्खास्त कर देल गेलइ, आउ काउंट के आगू के निर्देश आवे तक जेल में डाल देल गेलइ। लेकिन पिताजी हार नञ् मनलथिन। ऊ दुश्मन लोग के अपन चलाँकी से मात देवे के प्लान बनइलथिन आउ ओकन्हीं के रिपोर्ट काउंट के पास पहुँचे के पहिलहीं अपन रिपोर्ट भेजे के। लेकिन ई कइसे कइल जाय? एगो महत्त्वपूर्ण सामाजिक अपराधी के रूप में उनका पर सख्त पहरा रक्खल गेलइ आउ उनका न तो कागज-कलम आउ न स्याही देल गेलइ। हमर माय उनका भिर ई सब कुछ पहुँचावे के उपाय ढूँढ़ लेलकइ। ओकरा कैदी से मिल्ले लगी अनुमति देल गेलइ, आउ अइकी ऊ, अपन एक भेंट के दौरान, उनका कागज पहुँचा देलकइ, जे ऊ अपन टोपी में बारीकी से तह करके लइलके हल। ऊ जमाना में लघु रूसी के ई शिरोवस्त्र (headdress) में बहुत जगह होवऽ हलइ, जेकर उपरे वला हिस्सा लचीला होवऽ हलइ। हुएँ परी ऊ कलम छिपा लेलके हल, आउ स्याही के दवात के पावरोटी के एगो मोटगर टुकड़ा में!
दू दिन बाद पिताजी द्वारा भोगल जा रहल उत्पीड़न के वर्णन के साथ पत्र, काउंट के पास पहुँचे लगी रस्ता में हलइ। विरोधी लोग अभी होश में भी नञ् आ पइले हल, कि केस के आगू बढ़ावे के सब योजना के रोक देवे के सख्त औडर अइलइ कि हमर पिताजी के मुक्त कर देल जाय आउ उनका व्यक्तिगत रूप से स्पष्टीकरण देवे खातिर मास्को भेज देल जाय। पिताजी के विरोधी लोग पर एगो बड़गो धक्का लगलइ, आउ हमर पिताजी के मन में बड़गो आशा बँध गेलइ। लेकिन ई आशा तेजी से बिखर गेलइ।
ई सच हइ कि काउंट उनकर बात ठीक से सुनलथिन, लेकिन विरोधी पक्ष के निंदा पर आउ अधिक अनुग्रहपूर्ण दृष्टि से। पिताजी एगो चंचल, उत्तेजक मन के व्यक्ति घोषित कइल गेलइ, जे मानवता के कल्याण पर अधिक प्रसन्न होवऽ हइ, न कि काउंट लोग के। आखिर अभागल पिताजी के बेड़ी में जकड़के वापिस बस्ती में लावल गेलइ, जाहाँ परी स्थानीय प्राधिकारी के निगरानी में रहे के औडर देल गेलइ। हियाँ से उनकर कष्ट के शृंखला शुरू होलइ - अपमान, अत्याचार आउ हर तरह के वंचन (सुविधा के कमी, deprivations)।
सबसे पहिले तो दैनिक रोटी के बारे सोचे पड़लइ। पिताजी ऊ सब कुछ अपन स्मृति में संग्रह कइलथिन, जे मास्को में सिखलथिन हल आउ पुस्तक वाचन से प्राप्त कइलथिन हल, आउ अपन ज्ञान के छोटका भंडार के सदुपयोग करे के निर्णय कइलथिन। अलिक्सेयेव्का से लगभग पनरह विर्स्ता दूर एगो छोटगर गाम में अवदोत्या बरीसोव्ना अलिक्सान्द्रोवा नाम के एगो जमींदारिन रहऽ हलइ। ई नामी-गिरामी व्यक्तित्व, वर्तमान शताब्दी के शुरुआत के रूसी महिला जमींदार के प्रतिरूप (type) के चुपचाप उपेक्षा नञ् कइल जा सकऽ हइ। एकरा सिवाय ऊ हमर धर्ममाता (godmother) हलइ। हम ओकरा करीब चालीस साल से आद करऽ हिअइ। उँचगर कद, काफी भरा-पूरा देह, रूखा चेहरा आउ मरद के होशियारी वली, अपन कठोर चाल-चलन आउ आदेशात्मक व्यवहार से अप्रिय ढंग से हक्का-बक्का कर दे हलइ। ऊ एगो कुलीन महिला नियन रहऽ हलइ, हलाँकि ओकर संसाधन बड़गर नञ् हलइ। ओकरा हीं अकसर अतिथि एकत्र होते जा हलइ, विशेष रूप से पास में ठहरावल रेजिमेंट के अफसर लोग। अफवाह हलइ कि ऊ ओकन्हीं के नञ् खाली भरपेट भोजन आउ पेय से सत्कार करऽ हलइ, बल्कि अपन क्षीण हो रहल सौन्दर्य से भी। ओकर शिक्षा पढ़े-लिक्खे भर से जादे नञ् गेलइ, आउ सज्जे सँवरे लगी सिक्खे से आउ ऊ जमाना के रीति-रिवाज आउ फैशन के मोताबिक अपन आचार-व्यवहार के एगो जमींदारिन नियन बरकरार रक्खे से। लेकिन ओकर मिथ्याभिमान बड़गो हलइ। ऊ ऐशो-आराम में डुब्बल रहऽ हलइ, आउ ओहे से खुद अपन जागीर के प्रबंधन में मोसकिल से कुछ हिस्सा ले हलइ, आउ घरबार के काम-काज बराहिल, भंडारी, गृहप्रबंधक (steward, butler, housekeepers) इत्यादि से करवावऽ हलइ।
ई सामंती महिला के एगो निरंकुश शासक के सब गुण हलइ। ऊ कइएक सो गुलाम के मालकिन हलइ, लेकिन खुद अपन बुरा प्रवृत्ति के गुलाम हलइ। ओकर अधीन अभागल लोग खातिर चाभुक आउ राक्षसी के रूप में, ऊ विशेष रूप से घरेलू नौकर-चाकर लगी आतंक हलइ, जे बाकी सब के अपेक्षा ओकर आँख के सामने जादे अकसर रहऽ हलइ। हमर ओकर स्मृति खाली हमर बचपन के दिन तक सीमित हइ। लेकिन हमर स्मृति सजीव हइ कि कइसे ऊ अपन प्रिय नौकरानी, पेलऽगेया, के अपन हाथ से बेलना से पिट्टऽ हलइ, कि कइसे दोसर नौकरानी सब के गाल पर थप्पड़ मारऽ हलइ, कि कइसे ओकर दोसर नौकरानी, दुन्याशा, जेकर सिर मूँड़ देल गेले हल, गरदन में जुआ के साथ कइएक दिन तक चल्लऽ-फिरऽ हलइ, कि कइसे अपन सब (नौकरानी) लड़कियन के बिच्छू-बूटी (nettles) से मारऽ हलइ। अइसन बात, लेकिन, केकरो क्रोधित नञ् करऽ हलइ - ऊ जमाना में अइसन रिवाज हलइ।
चार बुतरू के माय, अवदोत्या बरीसोव्ना दौड़धूप करके हमर पिताजी के खुद के हियाँ आके बस जाय लगी अनुमति प्राप्त कर लेलकइ, ताकि ऊ ओकर घर में एगो शिक्षक के काम कर सकथिन। ओहे से हम सब उदारोव्का जाके बस गेते गेलिअइ। अगर हमरा गलतफहमी नञ् हइ, त ई घटना सन् 1802 के हइ।
ई गाम रमणीय वातावरण लगी प्रसिद्ध हलइ। ई जमींदारिन के कोठी एगो उँचगर पहाड़ी पर हलइ, जेकर तलहटी में तिख़ायऽ सोसना नदी बहऽ हइ। पहाड़ी के चोटी पर से शुरू करके, एकर ढलान के समानांतर आउ ठीक नद्दी तक एगो शानदार बगीचा हलइ, जेकरा में कइएक फलदार पेड़ आउ शताब्दी-शताब्दी पुरनकन बलूत (oaks) हलइ। नद्दी के दोसरा तरफ, बहुरंगी फूल से भरल हरा-भरा घास के मैदान हलइ, जेकरा में रमणीय भिसा (willow) आउ नम्रा (pussy-willow) के समूह बिखरल हलइ। नद्दी के एक मनोहर मोड़ पर पनचक्की (water mill) हलइ। आसपास में पानी के फेन आउ बुलबुला उठ रहले हल, जलप्रपात के दूर के शोरगुल पहाड़ी के चोटी तक पहुँच रहले हल। कोठी के सामने पहाड़ी पर गाम फैलल हलइ। हमर पिताजी के एगो छोटगर लेकिन साफ-सुथरा मकान देल गेलइ, जे बाग के लगले हलइ। आउ हिएँ परी हम ई दुनियाँ में अवतरित होलिअइ, उदरोव्का में हमर माता-पिता के बस गेला के दोसरा या तेसरा साल, अर्थात् सन् 1804 या 1805 में।
Posted by नारायण प्रसाद at 5:53 PM No comments: Links to this post
Friday, January 17, 2020
भूदासत्व से मुक्ति तक - अध्याय 2
अध्याय-2. हमर माता-पिता
हमर पिताजी के बचपन के पहिलौका साल के कुछ जानकारी हमरा तक पहुँचलइ। जब ऊ एगारह या बारह साल के हलथिन, त अलिक्सेयेव्का में काउंट शेरेमेतेव के एगो बराहिल (ऐजेंट) पहुँचलइ, गिरजाघर में गायक मंडली खातिर लड़कन के चयन लगी। पिताजी के उच्च स्वर (treble, descant, soprano voice) बहुत निम्मन हलइ, आउ उनका मास्को [*5] भेज देल गेलइ, काउंट के गिरजाघर के गायक मंडली (choir) में प्रवेश खातिर, जे तखनियों अपन कलाकारी लगी प्रसिद्ध हलइ।
ऊ जमाना के काउंट शेरेमेतेव, निकोलाय पित्रोविच, शानदार आउ ठाट-बाट के जिनगी जीयऽ हलइ, साम्राज्ञी एकातेरिना II के शासनकाल में एगो वास्तविक विशिष्ट व्यक्ति नियन। ऊ खाली एतने के योग्य हलइ। ई प्रसिद्ध युग के एक्को महत्त्वपूर्ण घटना में ओकर नाम नञ् मिल्लऽ हइ। समकालिक लोग के स्मृति में खाली एक भव्य उत्सव रह गेलइ, जे मास्को के उपनगरीय क्षेत्र में अवस्थित एगो पैतृक जागीर में ऊ दरबार खातिर आयोजित कइलके हल, जब ई (दरबार) मास्को में भेंट देलके हल। ऊ चीफ़-चैम्बरलेन (chief chamberlain, मुख्य शाही गृह-प्रबंधक) हलइ, लेकिन जे ओकरा न तो नैतिक आउ न बौद्धिक महत्त्व देलकइ - ऊ हमेशे खाली एगो शानदार आउ नगण्य दरबारी रहलइ। अपन जागीरदार (vassals) लोग के बीच ऊ एगो बरबाद आउ मनमौजी निरंकुश मालिक हलइ, स्वभाव से क्रूर तो नञ्, लेकिन अपन धन-दौलत से अत्यधिक भ्रष्ट। ऐशो-आराम में डुब्बल, ऊ कइसनो कानून नञ् जानऽ हलइ, सिवाय अपन सनक के। अतितृप्ति, आखिर, ओकरा हियाँ तक पहुँचा देलकइ कि ऊ खुद से नफरत करे लगलइ आउ खुद लगी ओइसने भार बन गेलइ, जइसन ऊ दोसरा लगी हलइ। ओकर विशाल धन-दौलत में एक्को चीज अइसन नञ् हलइ, जे ओकरा खुशी दे सकऽ हलइ। सब कुछ ओकर मन में खाली नफरत पैदा करऽ हलइ - महँगा भोजन, पेय, कला के वस्तु, अनगिनत नौकर-चाकर के चाटुकारिता, जे आतुर रहऽ हलइ ओकर इच्छा के आभास लगी - कि कहीं आउ कुछ तो उनका (मालिक के) नञ् चाही। आउ आखिर में, प्रकृति ओकरा अपन सबसे बहुमूल्य वरदान (आशीर्वाद) से वंचित कर देलके हल, नीन, जेकरा लगी, जइसन कि ऊ खुद्दे कहऽ हलइ, ऊ करोड़ो देवे लगी तैयार हलइ, हियाँ तक कि अपन समुच्चे जागीर के आधा भी।
अपन मौत के पाँच या छो साल पहिले ऊ एगो लड़की के प्यार में पड़ गेलइ, जे ओकर खुद के घरेलू थियेटर के अभिनेत्री हलइ, जे हलाँकि ओतना विशेष सुन्दर तो नञ् हलइ, तइयो एतना चलाँक हलइ कि ओकरा खुद से शादी करे लगी बाध्य करे में सफल हो गेलइ। कहल जा हइ कि ऊ बहुत दयालु भी हलइ आउ ऊ खाली ई दयनीय पागल के शांत आउ नियंत्रित कर सकऽ हलइ, जे खुद के कइएक हजार आत्मा के मालिक समझऽ हलइ, लेकिन खुद सँभार नञ् पावऽ हलइ। पत्नी के मौत पर, शायद, पूरा पागल हो गेलइ, कहूँ बाहर नञ् निकसऽ हलइ आउ परिचित लोग में से केकरो से नञ् मिल्लऽ हलइ। ओकरा बाद ओकर एगो बहुत कम उमर के बेटा रह गेलइ, काउंट द्मित्री (Dmitry)। एकर लालन-पालन में सक्रिय भाग लेलथिन त्सारिना मारिया फ़्योदोरोव्ना।[1] लेकिन प्रकृति, दोसर मामले में ओकरा प्रति उदार रहलो पर, ओकरा विशेष योग्यता से वंचित कर देलकइ, आउ ओकरा बारे सब तरह के ध्यान देल गेला पर भी, ऊ न तो अपन अध्ययन में आउ न सामान्य विकास में आगू बढ़ पइलइ।
ई तरह से हमर पिताजी गिरजाघर के गायक मंडली (choir) में भरती हो गेलथिन (जब ज्येष्ठ शेरेमेतेव उनकर मालिक हलइ)। ई गिरजाघर (chapel) में एगो स्कूल हलइ, जाहाँ परी, संगीत के अलावे, अल्पवयस्क गायक लोग के पढ़े-लिक्खे लगी सिखावल जा हलइ। पिताजी असाधारण प्रतिभा प्रदर्शित कइलथिन ऊ सब चीज में, जे उनका पढ़ावल गेलइ। स्कूल आउ गायन के अतिरिक्त समय में ऊ बहुत पढ़ऽ हलथिन आउ विभिन्न तरह के ज्ञान अर्जित कइलथिन, अपन हैसियत से बहुत उँचगर। एकरा अलावे ऊ फ्रेंच भी सिखलथिन। उनका सब कोय मानऽ हलइ, नञ् खाली बुद्धि आउ प्रतिभा के कारण, बल्कि उदारता, सजीव आउ मनोहर आचरण के कारण भी। जल्दीए ऊ अपन साथी लोग के बीच प्रथम हो गेलथिन आउ काउंट शेरेमेतेव के जानकारी में भी आ गेलथिन।
भावपूर्ण आवेश में आउ कृतज्ञतापूर्वक बाद में ध्यान आउ दुलार लगी ऊ आद करऽ हलथिन, जे उनका प्रसिद्ध आउ अभागल देग्त्यारेव्सकी दे हलइ, [*6] जे कुछ समय बाद मर गेलइ, अत्यन्त कष्ट में, जेकरा कोय न तो समझलकइ आउ न बँटलकइ। ऊ पृथ्वी पर के अइसन भयंकर परिस्थिति के एगो शिकार हलइ, जब प्राकृतिक वरदान आउ आत्मिक श्रेष्ठता कोय व्यक्ति के भाग्य में मानुँ खाली उपहास आउ अपयश लगी मिल्लऽ हइ। प्रतिभा आउ दासता देग्त्यारेव्स्की के बरबाद कर देलकइ। ऊ पैदा होले हल कला के प्रति दृढ़ प्रवृत्ति के साथ - ऊ जन्मजात संगीतकार हलइ। ओकर असाधारण प्रतिभा जल्दीए विशेषज्ञ लोग के ध्यान ओकरा दने आकृष्ट कइलकइ, आउ ओकर मालिक, काउंट शेरेमेतेव, ओकर शिक्षा-दीक्षा के खरचा-बरचा देलकइ। उत्तम शिक्षक लोग देग्त्यारेव्स्की के संगीत सिखइलकइ। आउ बेहतर प्रशिक्षण खातिर ओकरा इटली भेजल गेलइ। ओकर संगीत के रचना हुआँ परी ओकरा बहुत प्रसिद्धि देलकइ। लेकिन, पितृभूमि में लौटला पर, ओकरा कठोर जालिम से पाला पड़लइ, जे प्रति व्यक्ति कर (per capita tax) लगी कइल गेल संशोधित जनगणना के अनुसार प्रतिभाशाली व्यक्ति के आत्मा पर कानूनी अधिकार जताके, बिन कोय शर्त के ओकर रचनात्मक प्रतिभा के भी हथियाऽ लेवे लगी चहलकइ - ऊ ओकरा पर अपन लौह हस्त (iron hand) डाल देलकइ (अर्थात् काउंट अपन दास-संगीतज्ञ पर बहुत कड़ाई से पेश आवे लगलइ)।
देग्त्यारेव्सकी कइएक सुन्दर नाटक लिखलकइ, मुख्य रूप से आध्यात्मिक गायन खातिर। ऊ सोचऽ हलइ कि एकरा से ओकरा स्वतंत्रता मिल जइतइ। ऊ तरसऽ हलइ, ऊ खाली स्वतंत्रता लगी निवेदन करऽ हलइ, लेकिन ई नञ् मिलला से, शराब में अपन दुख के भुलावा खोजे लगलइ। ऊ बहुत पीअइ आउ अकसर, ओकरा अपमानजनक दंड देल जाय, फेर से पीअइ। आउ आखिर मर गेलइ, जब ऊ सामूहिक गायन खातिर हृदयस्पर्शी प्रार्थना लिख रहले हल। ओकर रचनावली में से कुछ तो चर्च संगीत के प्रेमी के बीच अभियो तक प्रसिद्ध हइ।
ई दौरान हमर पिताजी के गला के अवाज बदल गेलइ। ऊ सतरह बरिस के हो गेलथिन हल, जब काउंट के प्रशासनिक प्रथा के अनुसार, उनका एक जागीर में क्लर्क के काम खातिर भेज देवे के निर्णय कइल गेलइ। उनका उनकर मातृभूमि भेजल गेलइ, आउ चूँकि योग्यता आउ आचरण के अनुसार उनका उत्कृष्ट लोग में गिनल जा हलइ, ओहे से उनकर उमर कम होवे के बावजूद, उनका अलिक्सेयेव्का में हेड क्लर्क के मुख्य पद देल गेलइ।
अलिक्सेयेव्का एगो बड़गो आउ घना अबादी वला बस्ती हलइ। हुआँ लगभग सात हजार लोग रहऽ हलइ।
एकरा अलावे, लगभग नब्बे विभिन्न छोट्टे-बड़गो गाम एकर हिस्सा मानल जा हलइ, जेकरा से कुल अबादी बढ़के बीस हजार से कुछ जादहीं हो जा हलइ। ई बस्ती में दोहरा प्रशासन हलइ। कुछ के नियुक्ति काउंट द्वारा कइल जा हलइ, अर्थात् - प्रबन्धक (मैनेजर), हेड क्लर्क आउ मुखतार (एटॉर्नी)। बाकी ओब्षिना (कम्यून) द्वारा निर्वाचित होवऽ हलइ जेकरा अतऽमान कहल जा हलइ। ई दुन्नु समूह के समुच्चे स्टाफ, तथाकथित वोतचिना प्रशासन, अथवा ज़ेम्स्की या ज़ेम्स्त्वो (Zemstvo), के स्टाफ होवऽ हलइ, जेकरा में हेड क्लर्क, सब तरह के मामला के हाकिम रहऽ हलइ। आखिर में, एगो आउ प्राधिकारी वर्ग होवऽ हलइ - कम्यून असेंबली, जेकरा रूसी में मीर (Mir), वेचे (Veche) अथवा लघु रूसी (Little Russian, White Russian, or Ukrainian) में ग्रोमादा (Gromada, Assembly) कहल जा हलइ। एकर जिम्मेदारी रहऽ हलइ समुच्चे वोतचिना के कल्याण आउ व्यवस्था से संबंधित समस्या पर निर्णय करना - वित्तीय मामला, मिलिट्री सेवा में रंगरूट के भरती आदि।
अइसन कार्य खातिर प्रशासन स्थापित कइल हलइ, लेकिन व्यवहार में ई दोसरे तरह के हलइ। सब तरह के प्रशासनिक शक्ति काउंट के बराहिल (ऐजेंट या प्रबन्धक, steward) के हाथ में केन्द्रित हलइ, आउ सामाजिक झरना आउ वस्तु सब के चलावे वला शक्ति हलइ धनी निवासी, तथाकथित मिषाने (मध्यमवर्गीय लोग) के हाथ में। ई मिषाने लोग मुख्य रूप से व्यापारी हलइ, आउ ओकन्हीं में से कइएक लोग के पास बहुत पैसा हलइ, दू लाख या एकरो से जादे रूबल। ओकन्हीं के व्यापार के वस्तु हलइ अनाज, चर्बी आउ चमड़ा। ओकन्हीं के स्वभाव [*7] निम्मन नञ् होवऽ हलइ। ई सब पतित लघु रूसी लोग हलइ, चाहे, जइसन कि ओकन्हीं के व्यंग्य में कहल जा हलइ, पिरिव्योर्तकी (पूर्णतः बदलल, कायापलट होल), जे मस्काल[2] लोग से खाली बुराई अपनइलके हल। अपन धन से फुल्लल, ओकन्हीं खुद से निच्चे के लोग, अर्थात् खुद के अपेक्षा जादे गरीब लोग, के घृणा करऽ हलइ, बहुत जादे ठगी के काम करऽ हलइ आउ अपन समृद्धि लगी ठगी के ऋणी हलइ। ओकन्हीं ठाट-बाट के जिनगी जीयऽ हलइ, शहरी लोग के नकल करे के प्रयास करते, भव्य झुपान[3] धारण करऽ हलइ, लघु रूसी आउ रूसी कट के मिश्रण करके; अकसर शराब के महफिल आयोजित करऽ हलइ, अपन घर के अलंकृत करऽ हलइ, लेकिन फीका होवऽ हलइ। ओकन्हीं के पत्नी आउ बेटी धारण करऽ हलइ हद से जादे फैशनदार महीन कपड़ा के कुन्तूश[4], स्वर्ण के कशीदाकारी कइल ओचिपोक (टोपी), बाह्यवस्त्र के रूप में घंघरा, विशेष करके नमिस्तो (हार, कंठहार), जे बेशकीमती बड़गर मूँगा (प्रवाल) के साथ चानी आउ सोना के क्रॉस आउ अशरफ़ी (ducats) से जइसे-तइसे मिश्रित रहऽ हलइ।
वास्तविक लघु रूसी ढंग के आदमी, रिवाज, प्रथा आउ रहे-सहे के तरीका लगभग खास करके (अलिक्सेयेव्का के बाहर) फार्म में पावल जा हलइ। हुआँ परी रीति-रिवाज के वास्तविक होमरी [Homeric, अर्थात् आदिम] सरलता देखल जा सकऽ हलइ - नेकदिली, ईमानदारी आउ निःस्वार्थ आतिथ्य, जेकरा लगी लघु रूसी लोग हमेशे से प्रसिद्ध रहले ह। चोरी, धोखा, मास्को के साहस, मक्कारी - ई सब ओकन्हीं लगी अनसुन्नल चीज हलइ। मस्काल, ओकन्हीं के समझ के मोताबिक, खुद में ई सब विशेषता एगो गारी वला शब्द हलइ।
ई सब देहाती कृषक, अपन पितृसत्तात्मक (patriarchal) सरलता में, सभ्य समाज के बुराई से अनजान, अपन माँग में संतुलित (moderate) , संसार में बहुत निम्मन जमीन के मालिक होल आउ जमींदार के छोटगर ओब्रोक (कर, टैक्स) देके, बिलकुल खुशहाल जिनगी जीते हल, अगर ओकन्हीं के धनी मिषाने अर्थात् मध्यवर्गीय लोग नञ् दबइते हल। दुर्भाग्यवश, हियों परी, जइसन कि अकसर होवऽ हइ, धन-दौलत के मतलब शक्ति हलइ, जे कुछ लोग लगी दोसरा के सतावे खातिर काम आवऽ हलइ। मिषाने कइएक तरह से कृषक लोग के अपमानित करऽ हलइ - ओकन्हीं कभी अपन शक्ति से कृषक लोग के अधीन करे के प्रयास करऽ हलइ, त कभी ओकन्हीं के उपजाऊ जमीन के प्लॉट चाहे जंगल हथियाऽ ले हलइ, त कभी सामाजिक भार ओकन्हीं पर थोप दे हलइ, जेकरा खुद्दे नञ् ढोवे लगी चाहऽ हलइ। ई सब कुछ बिना सजा के होवऽ हलइ। काउंट के बराहिल सब खाली एहे सोचऽ हलइ कि कइसे जादे से जादे पैसा बनामूँ, आउ लोग में से निर्वाचित सब, यानी ग्रोमादा (कम्यून असेंबली) में ओहे मिषाने में से रहऽ हलइ, जे ग्रोमादा में चुनाव आउ वोट दुन्नु के व्यवस्था करऽ हलइ।
बस्ती में एगो आउ विशेष आउ बहुसंख्यक वर्ग के लोग रहऽ हलइ - शिल्पकार वर्ग - दर्जी, मोची, पीपा या बैरेल बनावे वला (coopers), लोहार इत्यादि। ओकन्हीं अब खेती नञ् करऽ हलइ, लेकिन अपन बनावल सामान के गाम आउ शहर के मेला में सप्लाई करऽ हलइ। ई सब औद्योगिक भ्रमण के दौरान ओकन्हीं के मस्काल लोग से पाला पड़ जा हलइ, ओकन्हीं मस्काल लोग के निडरता से संक्रमित हो गेते गेलइ आउ अधिकतर एक नम्बर के धूर्त बन गेलइ।
त अइसन हलइ समाज जेकर बीच रहके काम करे लगी पिताजी के पहिले तुरी बोलावल गेलइ। ध अलिक्सेयेव्का, शायद, सन् 1800 या 1801 में पहुँचलथिन। उनका तखने अभी-अभी अठारह बरिस के उमर होले हल। मिषाने उनकर दुर्भावपूर्ण स्वागत कइलकइ। अल्पवयस्कता के कारण उनका ओकन्हीं घृणा करऽ हलइ आउ उनका ओबषिना (कम्यून) के प्रशासन में भाग लेवे के योग्य नञ् समझऽ हलइ। लेकिन ओकन्हीं जल्दीए शांत हो गेलइ, ई समझके, कि ओकन्हीं लगी ओकरा में एगो नम्र औजार मिल जइतइ। लेकिन पिताजी के दिमाग में आउ कुछ हलइ। प्रतिभा के साथ-साथ प्रकृति उनका उत्साही, परोपकारी आउ भावुक हृदय देलके हल। [*8] ऊ अइसन व्यक्तित्व में से एक हलथिन, जेकन्हीं के सारी जिनगी अपन चारो तरफ के अव्यवस्था से संघर्ष करे आउ अन्त में एकर शिकार होवे के भाग्य में बद्दल रहऽ हइ। जइसन कि हम पहिलहीं ल्लेख कइलिअइ, ऊ बहुत कुछ स्वाध्याय से शिक्षा प्राप्त कइलथिन, लेकिन दुर्भाग्यवश, बौद्धिक आउ नैतिक रूप से ऊ लोग से बिलकुल अलग हलथिन, जेकन्हीं साथ उनका रहे पड़लइ आउ जेकन्हीं पर उनका निर्भर रहे पड़लइ। उनकर शिक्षा अनियमित हलइ, बिन कोय सिस्टम के आउ उनकर पेशा से मोसकिल से संबंधित। व्यावहारिक अर्थ से वंचित, ई खाली उनकर कल्पना के प्रज्वलित करऽ हलइ, सिर के विचार से भर दे हलइ, जे आसपास के वास्तविकता से मेल नञ् खा हलइ, आउ ओहे से, जे गर्त आउ गंदगी से उनका गुजरे के भाग्य में बद्दल हलइ ओकरा में ऊ मार्गदर्शन नञ् कर पइलकइ। उनकर शिक्षा उत्तम आउ अप्रत्याशित, लेकिन उनकर भाग्य के हानिकारक वरीयता (advantage) हलइ।
हमर पिताजी के अपन परिस्थिति के समझ बिलकुल नञ् हलइ। हियाँ तक कि देग्त्यारेव्स्की के उदाहरण से भी ऊ कुछ नञ् सीख पइलथिन। ऊ खाली इतिहास आउ उपन्यास के हीरो से परिचित हलथिन, आउ अपन जगत् के जीवन आउ कार्यकर्ता से नञ्। ऊ महत्त्व दे हलथिन खाली ओकरा, जे या तो वास्तविकता के उँचगर क्षेत्र में पावल जा हलइ, चाहे ओकरा प्रति अपन काल्पनिक आउ विचित्र पूरक में। अपन जिनगी के पहिलहीं कदम से ओइसन वीरता के भूत के गले लगावे लगी लपकलथिन, जेकर नामो नञ् खाली काउंट के वोतचिना (पैतृक जागीर) में अनजान हलइ, बल्कि रूसी जमीन के दोसर, बहुत अधिक आदरणीय स्थान में भी। अपन पदभार ग्रहण कइला पर, उनका तुरतम पक्का विश्वास हो गेलइ कि पाशविक बल (brute force) आउ धन, न कि मानवता आउ न्याय, लोग के मामला आउ किस्मत के फैसला करऽ हइ। तखने ऊ कल्पना कइलथिन कि विधाता उनका अपन मातृभूमि के नयका सामाजिक व्यवस्था लगी चुनलके ह, विशेष सुविधा प्राप्त (privileged) आउ निर्धन लोग के बीच संतुलन स्थापित करे लगी आउ अइसन व्यवस्था स्थापित करे लगी, जेकरा में निर्धन लोग हमेशे विशेष सुविधा प्राप्त लोग के सनक आउ स्वेच्छाचार के विरुद्ध खुद के सुरक्षा कर पावइ, अर्थात् ऊ अइसन काम हाथ में लेलथिन, जेकरा संसार में केकरो निपटावे में सफलता नञ् मिलले हल। ई विचार उनकर दिमाग में अइसन हावी हो गेलइ कि ऊ कइसनो तरह के सावधानी आउ बुराई से संघर्ष करे खातिर संसाधन के अपर्याप्ति के बारे भूल गेलथिन।
काउंट के गुप्त ऐजेंट होवे के आशंका से धनी मिषाने लोग तो शुरू में उदास हो गेते गेलइ, लेकिन जल्दीए ई देखके ओकन्हीं के बेचैनी दूर हो गेलइ कि कइसूँ ओकन्हीं के तो गरममिजाज आउ अनुभवहीन लड़का से पाला पड़ले ह, जेकरा सँभारना असान होतइ - खाली ओकर उत्साह के जरी उग्र होवे देल जाय के चाही आउ धीरज धरके उचित अवसर के प्रतीक्षा करे के चाही। शुरुआत में स्थानीय अभिजात लोग (aristocrats) तइयो ई अवांछनीय सुधारक के दोसर शांतिपूर्ण तरीका से नियंत्रित करे के बारे आशान्वित हलइ। ओकन्हीं अपन बिरादरी में से केकरो से ओकर विवाह कर देवे लगी चहलकइ, ताकि ओकरा रिश्तेदारी आउ पारिवारिक मामला में उलझाके ओकरा अधिक दबैल बना देल जाय। लेकिन हियों परी पिताजी ई सब के विरोध कइलथिन। वस्तुतः ऊ विवाह करे में जल्दी कइलथिन, लेकिन अपन मन मोताबिक, दोसर के नञ्।
ई घटना अइसे घटलइ। एक दिन साँझ के ऊ सोस्ना नदी पर के पुल पर से गुजर रहलथिन हल। गाय-भेड़ के झुंड रात लगी चारागाह से वापिस आब करऽ हलइ। हमेशे नियन, गाम से औरतियन के एगो भीड़ ओकरा दने उमड़ पड़लइ जेकरा बीच एगो नवयुवती हलइ। ओकर मनोहर सूरत आउ सरल आकृति पिताजी के ध्यान आकृष्ट कइलकइ। अपन दोस्त से ओकर नाम पता कइलथिन आउ जनलथिन कि ऊ एगो सामान्य हैसियत के एगो दर्जी के बेटी हइ, जे भेड़ के खाल के कोट [*9] बनावऽ हइ आउ ओकर नाम याग्न्यूक हइ। पिताजी के भाग्य के निर्णय हो गेलइ - ऊ लड़की के मनोहारी चेहरा उनका पर पूरा तरह से हावी हो गेलइ। तीन दिन के बाद ऊ ओकर माता-पिता के बतइलथिन कि ऊ ओकरा से शादी करे लगी चाहऽ हथिन। हमर मम्मा (दादी) तो हक्का-बक्का रह गेलइ, जब ऊ जनलकइ कि ओकर बेटा के चुन्नल लड़की कोय धनगर मध्यवर्गीय के बेटी नञ् हइ, बल्कि एगो गरीब साधारण दर्जी के बेटी हइ। बस्ती में पिताजी एगो बड़गो हस्ती हलथिन, पहिला, अपन प्रशासनिक पद के कारण, आउ दोसर, अपन प्रतिभा के कारण। मास्को के शिक्षा उनका एगो वास्तविक कुलीन (gentleman) बना देलके हल। ई सब कुछ उनकर माय के उनकर विवाह लगी बहुत अधिक लाभप्रद गणना के एगो आधार देलकइ। दुलहन खातिर ऊ आशा कइलके हल कि बस्ती के प्रथम श्रेणी के कउनो धनी के बेटी होत। नवयुवक के बेमेल विवाह से विचलित करे लगी यथासंभव हर तरह के मदद लेल गेलइ - तर्क, विनती, नसीहत। लेकिन सब व्यर्थ। रोमांचक भेंट, लड़की के सौन्दर्य, आउ खास ओकर गरीबी पिताजी के अपन निर्णय पर दृढ़ रहे लगी बाध्य कर देलकइ। लेकिन ऊ अपन निर्णय में भी (लघु रूसी के) रीति-रिवाज के अनुसरण नञ् कइलथिन। दुलहिन के माता-पिता के पास घटक (बरेखिया, matchmakers) भेजे के बदले, ऊ खुद्दे उनका हीं हाजिर होलथिन। उनकन्हीं पुरनका विचार के लघु रूसी हलथिन, जेकन्हीं में अभियो पहिलौका यूक्रेनियन के भावना नञ् मरले हल। ईमानदार आउ नेकदिल उनकन्हीं में मध्यवर्गीय आउ शिल्पकार वर्ग के पतित जगत् से कुच्छो समानता नञ् हलइ। उनकन्हीं के मुख्य पेशा खेती करना हलइ, लेकिन हमर नाना युवावस्था में भेड़ के खाल के कोट सीये लगी सीख लेलथिन आउ अभियो दर्जी के रूप में कुछ अतिरिक्त कमा ले हलथिन। उनकर परिवार के ई तरह से कोय खास कमी के अनुभव नञ् होवऽ हलइ।
उनकन्हीं सोस्ना नदी के किनारे, एगो छोटगर, छप्पर डालल, लेकिन पुताई कइल (whitewashed) झोपड़ी में रहऽ हलथिन, जेकर पिछुआनी में, ठीक नद्दी भिर ढालू पर, शाक वाटिका (kitchen garden) में पतगोबी, मटर, चुकंदर, मकई आउ कइएक तरह के फूल के क्यारी हलइ। हियाँ परी गुलाबी रंग के शानदार कार्नेशन फूल आउ विशाल सूरजमुखी शोभऽ हलइ, कइएक रंग के खसखस रंग बिखेरऽ हलइ, कनूपर[5] सुगंध बिखेरऽ हलइ, दरी पर नियन फैलल हलइ गेंदा, ब्लूबेल[6], ज़िन्ज़िवर आउ - कब्र के सजावट - कॉर्नफ़्लावर। बाद में हमर आक्रमण से ई शाक वाटिका के बड़गो बरबादी किस्मत में बद्दल हलइ, खास करके ऊ हिस्सा में, जाहाँ परी मिठगर मटर लचीला आउ लमगर पुंकेसर (stamens) के चारो तरफ लहरा रहले हल। नदी के पार, शाक वाटिका के ठीक सामने, चेरी के बाग हलइ - हमर नानी के स्वर्ग, जब ऊ अल्पवयस्क हलइ, बाद में ओकर बेटियन के, आउ अन्त में हमरो। हुआँ परी झमेठगर सेब, चेरी आउ नाशपाती के पेड़ हलइ, जे गरमी आउ शरद् ऋतु में फल से लद्दल रहऽ हलइ - हमर बचपन के आनन्द। लेकिन एकरा बारे बाद में।
वृद्ध माता-पिता तो हक्का-बक्का हो गेलथिन, जब जनलथिन, कि काहे लगी उनकन्हीं भिर एगो प्रसिद्ध अतिथि, हेड क्लर्क - हमर भावी पिता - अइलथिन हँ। "अइसन कइसे हो सकऽ ह", बूढ़ी माय बोललइ, "कि हमर कात्र्या तोर पत्नी होतो? ई तोर कइसन जोड़ी होतो? हम सब गरीब आउ सीधा-सादा लोग, आउ तूँ तो पढ़ल-लिक्खल, कुलीन, आउ ओकरो में एतना सुन्दर। कात्र्या के तो कुछ नञ् हइ, सिवाय कुछ स्कर्ट, समीज, आउ सिर पर के दुपट्टा के।"
हमर पिताजी तो ई बात पर एगो कइसनो आवेशपूर्ण भाषण झाड़ देलथिन, जे बूढ़ी के, जाहिर हइ, कुछ नञ् समझ में अइलइ। लेकिन आखिर में कात्र्या के बोलावे के फैसला कइल गेलइ आउ ओकरा पुच्छल गेलइ कि कीऽ ओकरा हेड क्लर्क, वसीली मिख़ाइलोविच, से शादी करना मंजूर हइ। हक्का-बक्का होल लड़किया, काँपते आउ लजइते, उत्तर देलकइ कि जइसन माता-पिता औडर देथिन ओइसीं करतइ।
[*10] तीन सप्ताह बाद विवाह सम्पन्न होलइ - जे दुलहा के माय खातिर गुप्त रूप से नराजगी के कारण होलइ आउ जेकरा से अलिक्सेयेव्का के अभिजात वर्ग अचरज होलइ, जे तखने से आखिर बहिष्कृत के घृणा करे लगलइ आउ उनका बरबाद करे लगी अपन इरादा में आउ दृढ़ हो गेलइ। हमरा अपन माय के शब्दचित्र खींचना (sketch a portrait) एगो कठिन कार्य हइ, किंवदन्ती से हमरा तक आवल ओकर नवयौवन के कहानी से ओकरा जोड़के, जे ओकर आउ अधिक प्रौढ़ावस्था से हमर खुद के स्मृति में अंकित रह गेले ह। ऊ अपन आप में एगो असाधारण व्यक्तित्व हलइ। जिनगी ओकरा तकलीफ के अलावे आउ कुछ नञ् देलकइ, लेकिन ऊ असाधारण गौरव के साथ अपन दुखद रास्ता तय कइलकइ आउ एगो सत्यनिष्ठ महिला के प्रभा मंडल (halo) के साथ कब्र तक गेलइ।
अपन नवयौवन में ऊ एगो सुन्दरी के रूप में जानल जा हलइ, आउ हमरो स्मृति में ओइसने चित्र अभियो तक प्रकट होवऽ हइ। ओकर सूक्ष्म, सुघड़ नाक-नक्शा अनन्त नम्रता अभिव्यक्त करऽ हलइ, आउ समय के साथ ओकर व्यवहार विशेष मनोहरता आउ तेजस्विता प्राप्त करते गेलइ। ऊ औसत से अधिक उँचगर आउ छरहरा बदन के हलइ। कार केश के कोमल लट ओकर उँचगर निरार के चारो तरफ आच्छादित हलइ। लेकिन सबसे उत्तम ओकर गहरा भूरा रंग के आँख हलइ - ओकरा में बहुत कोमलता आउ दया चमकऽ हलइ। जे कोय ओकरा देखऽ हलइ, ऊ निश्चित रूप से ओकरा प्रति प्रेम आउ आदर अनुभव करऽ हलइ। बिन कोय शिक्षा-दीक्षा के, ऊ अइसन निम्मन योग्यता वली हलइ जेकरा से एगो औरत दोसर अधिक परिष्कृत सामाजिक वर्ग के प्रथा, रीति-रिवाज आउ विचारधारा में खुद के ढाल ले हइ। हमर पिताजी बौद्धिक विकास में ओकरा से उपरे हलथिन। ऊ ई बात के समझऽ हलइ आउ ऊ उनका सामने श्रद्धा से झुक जा हलइ, हमेशे मन से उनकर विचार में प्रवेश करके ओकरा से सहमत हो जा हलइ, अगर रोमांचक आवेश आउ उनकर सनक के खेल से नञ्, त उनकर उच्च आकांक्षा से, जे उनकर चरित्र के बुनियाद में हलइ। ओकर प्राकृतिक बुद्धि असीम हलइ, जे समय के साथ विकसित आउ दृढ़ होवे में विफल नञ् होलइ। ई बुद्धि हलइ आश्चर्यजनक रूप से विश्वसनीय आउ सन्तुलित, बिन लेशमात्र के अहंकार के आउ बिन कोय नखरेबाजी के कुशाग्र। एकरा में ओकरा हमेशे स्थायी आधार मिल्लऽ हलइ हुआँ परी, जाहाँ ओकर पति के अधिक साहसी, लेकिन कमती लचीला बुद्धि लगी असानी से गोड़ के निच्चे से जमीन घिसके लगऽ हलइ।
ऊ सब घटना, जेकरा से हमर पिताजी के जिनगी भरल हलइ, वास्तविक लहर नियन, जब न तब उनकर नाजुक नाव के एक किनारा से दोसरा दने उछाल दे हलइ। ऊ भाग्य के एगो अत्यन्त विचित्र खिलौना हलथिन, अइसन भाग्य जे अन्तर्विरोध आउ कटु निराशा से भरल हलइ। एक तरफ तो मानुँ ऊ अपन स्वतंत्र आउ प्रतिष्ठापूर्ण पद के लाभ आउ विशेषाधिकार के उपयोग करऽ हलथिन, त दोसरा तरफ एगो कीड़ा नियन कुचल देल जा सकऽ हलथिन। हलाँकि विशाल बुद्धि आउ प्रतिभा के आधार पर, आउ ऊ गौरव के आधार पर, जेकरा से अपन मानवीय सम्मान के रक्षा करऽ हलथिन, भूमिका के आधार पर, जे उनका अपन जिनगी में अदा करे पड़ले हल, ऊ एगो दयनीय अभिनेता हलथिन। लोग के साथ संपर्क या मेल-जोल में कम अन्तर्विरोध नञ् हलइ - संयोग लगातार उनका अइसन लोग के संपर्क में लइलकइ, जे सामाजिक हैसियत आउ औपचारिक शिक्षा में उनका से बहुत ऊपर हलथिन। लेकिन उनकन्हीं उनका साथ नञ् खाली मन से बराबर के दर्जा के रूप में व्यवहार कइलथिन, बल्कि उनकन्हीं में से कइएक उनकर नगीची दोस्त भी हो गेलथिन। हमरा पास पिताजी के पत्राचार के कुछ भाग हइ, जे ई सब व्यक्तित्व के इनका प्रति आदर आउ सहानुभूति प्रमाणित करऽ हइ।
त अइसन वातावरण में हमर माय प्रवेश कइलकइ, ओकरा लगी खाली उत्तम हृदय, अप्रबुद्ध, लेकिन [*11] स्वस्थ बुद्धि आउ स्त्रीसुलभ स्वाभाविक प्रवृत्ति (female instinct)। ऊ अपन अनजान माहौल में खुद के ढाले में आउ असाधारण परिस्थिति के माँग सहित अपन स्त्री वर्ग के जिमेवारी के कठोर अनुपालन में मेल बैठावे में सफल हो गेलइ। हमेशे रसोई घर में, चरखा के पीछू, सूई के पीछू, ऊ एगो उत्साही कर्मी, रसोइया, दर्जिन, आउ अपन बुतरुअन लगी धाय हलइ। आउ ओकरे लोग देखलकइ गंभीरतापूर्वक, विनयपूर्वक, लेकिन सहज रूप से शहर के नामी-गिरामी लोग के साथ बातचीत करते, मानुँ ओकन्हीं साथ ऊ शताब्दी तक अपन जिनगी गुजरलके हल। ऊ साधारणतः सब कुछ सहज ढंग से आउ समय पर करऽ हलइ। ऊ धाराप्रवाह तो बातचीत नञ् कर पावऽ हलइ, लेकिन सहज आउ रोचक ढंग से बोलऽ हलइ, अकसर अपन बात में मौलिक लघु रूसी परिहास (humour) के छौंक लगाके।
लेकिन हमर माय के मुख्य शक्ति ओकर हृदय आउ चरित्र में हलइ। ऊ खुद दया आउ आत्म-बलिदान के मूर्तरूप हलइ। वस्तुतः ऊ जानऽ हलइ कि दुनियाँ में बुराई हइ - ऊ खुद ओकरा से बहुत कुछ सहन कइलके हल, लेकिन ओकरा पक्का समझ में नञ् अइलइ कि बुराई कइसे कइल जा हइ आउ दुनियाँ में भलाई के सिवाय दोसर चीज कइसे कइल जा सकऽ हइ। कोय ओकरा साथ सहनशक्ति आउ साहस के तुलना नञ् कर सकलइ, जेकरा से ऊ भाग्य के प्रहार के सहन कइलकइ। जे कुछ जिनगी के विषैला बना सकऽ हइ, ऊ सब्भे अनुभव कइलकइ - मानसिक पीड़ा, गरीबी, सब संभव कमी, सबसे प्रचंड आउ अप्रत्याशित विशेषता वला उत्पीड़न आउ सदमा। विपत्ति आउ दुर्भाग्य, लगऽ हलइ, ई बात के बहस करऽ हलइ कि ओकरा में से कउन आखिर ई औरत के सुन्दर, दयालु हृदय के पराजित कर सकतइ, जेकर दोष खाली एतने हलइ कि ऊ जी रहले हल। लेकिन केऽ देखऽ हलइ कि ओकर दुख-तकलीफ केतना गहरा दर्दनाक हइ? शायद खाली भगमान, जेकर सामने ऊ अपन हृदय के शांत आउ नम्र प्रार्थना में प्रकट करऽ हलइ, बिन ई पूछले कि कउन कानून के तहत ओकरा पर एतना भारी जूआ लादल गेले ह। प्रतिकूल परिस्थिति समय के साथ हमर पिताजी के चरित्र में परिवर्तन उत्पन्न कइलकइ। वास्तव में ऊ ओहे रहलथिन, लेकिन लोग के मामले में अधिक अविश्वासी (distrustful) हो गेलथिन। जिनगी के उनकर विचार अधिक संशयालु (skeptical) हो गेलइ, आउ अपन भाग्य पर अधिक नैराश्यपूर्ण आउ चिंताजनक। उनकर अर्धांगिनी के चरित्र, एकर विपरीत, लगातार सुधरते रहलइ आउ विपत्ति के दबाव में खाली जादे बरियार होते गेलइ आउ, अइसन कहल जाय कि अंतिम रूप ले लेलकइ। ई एगो अद्भुत बात हइ कि सीधा-साद आउ अशिक्षित लोग के बीच पलल-बढ़ल, ऊ अपन धार्मिक विश्वास के मामले में अंधविश्वास आउ पूर्वाग्रह के विरोधी हलइ, जबकि जेकरा लोग एतना अकसर धर्म के अंश मान लेते जा हइ। ओकर स्वस्थ मन (बुद्धि) प्रत्येक निष्ठापूर्ण आउ विवेकपूर्ण वास्तविक माँग के कृत्रिम आउ खाली देखावटी से ठीक-ठीक भेद करऽ हलइ। ऊ परम्परा के आदर नञ् करऽ हलइ, बल्कि सदाचार के आउ खाली ओकरे महत्त्व दे हलइ।
लेकिन हमर पिताजी के, उनकर बाकी सब कुछ नियन, धार्मिक विश्वास में, विशिष्टता हलइ आउ अन्तर्विरोध से भरल हलइ। उदाहरणस्वरूप, ऊ वोल्टायर के बहुत प्रशंसा करऽ हलथिन आउ ओकर संशयवादी विचारधारा (sceptical views) से जरिक्को नञ् सकुचा हलथिन। तइयो, खुद धार्मिक विचार के हलथिन, आउ "दैवी चीज" के बारे खाली आदरपूर्वक बात करऽ हलथिन, कभियो चर्च अनुष्ठान के उपेक्षा नञ् करऽ हलथिन। घर के कोय भी महत्त्वपूर्ण घटना के बखत, ऊ हमेशे पुरोहित के प्रार्थना सेवा खातिर आमंत्रित करऽ हलथिन, यद्यपि एकरा लगी अकसर भुगतान करना असान नञ् रहऽ हलइ। प्रार्थना के बखत ऊ हमेशे श्रद्धापूर्वक प्रार्थना करऽ हलथिन, आउ एकर बाद ऊ फेर से वोल्टायर के धर्मविरुद्ध प्रहार खातिर दिल से उपहास करऽ हलथिन, विशेष रूप से पुरोहित (पोप) आउ संन्यासी (monks) के ऊपर ओकर उपहास पर।
[1] Tsarina Mariya Fyodorovna, wife of Paul I, assumed the role of chief guardian. See ch.5.
[2] मस्काल (Moscal)- (निदात्मक अर्थ में प्रयुक्त) मास्कोवासी।
[3] झुपान - पॉलिश आउ यूक्रेनियन द्वारा पेन्हल जाय वला एक प्रकार के मिरजई।
[4] कुन्तूश - कफ़्तान के रूप में प्राचीन यूक्रेनियन आउ पॉलिश, चौड़गर आस्तीन सहित बाह्यवस्त्र (outerwear)।
[5] कनूपर (tansy) - उपरे तरफ समतल पीयर रंग के बोताम नियन, सुगंधित पत्ता वला एगो सदाबहार यूरोपीय फूल।
[6] ब्लूबेल (bluebell) - घंटानुमा एक प्रकार के नीला फूल।
Posted by नारायण प्रसाद at 7:18 AM No comments: Links to this post
भूदासत्व से मुक्ति तक - अध्याय 1
भूदासत्व से मुक्ति तक - हमर आत्मकथा (1804-1824)
(मूल शीर्षक - अपना बारे हमर कहानी आउ ओकरा बारे जेकर हम गोवाह हलिअइ)
लेखक - अलिक्सान्द्र वसील्येविच निकितेन्को (1804-1877)
मगही अनुवाद - नारायण प्रसाद
[*3] 1. काहाँ आउ केकरा से हम संसार में पैदा होलूँ
वोरोनेझ गुबेर्निया (प्रान्त) में, जे पहिले स्लोबोद्स्का-उक्रयिन्सकयऽ कहला हलइ, तिख़ायऽ सोसना नामक नदी के किनारे, दू गो छोटका जिला शहर, ओस्त्रोगोश्क आउ बिर्यूच के बीच, अलिक्सेयेव्का नाम के एगो बड़गर गाम, या बस्ती हइ, जे लघु रूसी लोग (Little Russians, यूक्रेनवासी) से आबाद हइ, जेकन्हीं के रूसी राजनीति भूदास (serfs) बना लेलकइ। ओकन्हीं के एकर बिलकुल आशा नञ् हलइ, जब हजारो के संख्या में, सरकार के आदेश के अनुसार, यूक्रेन से चलके दोन नदी के पीछू, सोसना, कलित्वा आउ अन्य नदी के किनारे-किनारे बस गेलइ, जेकन्हीं के काम हलइ क्रिमिया के तातार के आक्रमण से रूस के सरहद के रक्षा करना।
अलिक्सेयेव्का बस्ती पहिले, शायद, चेर्कास्की प्रिंस (राजकुमार) लोग के प्रदान कइल गेलइ, आउ ओकन्हीं हीं से, शादी के दहेज के रूप में, काउंट शेरेमेतेव लोग के अधीन चल गेलइ, जेकन्हीं समुच्चे रूस में लगभग सब्भे गुबेर्निया में बहुत बड़गो संख्या के लोग के मालिक हलइ। कहल जा हइ कि आझकल ओकर संख्या लगभग डेढ़ लाख आत्मा (बंधुआ मजूर) हइ। अलिक्सेयेव्का बस्ती में मिख़ाइलो दानिलोविच नाम के एगो मोची रहऽ हलइ, जे तीन नाम से जानल जा हलइ - निकितेन्को, चेरेविक आउ मिद्यानिका। ऊ हला हमर बाबा (दादा)। हमरा आद पड़ऽ हइ ई बुजुर्ग के नेकदिल चेहरा, भर कल्ला उज्जर दाढ़ी, बड़गो नाक, भद्दा चश्मा लगल, बुढ़ारी आँख में दया आउ विचारमग्नता के अभिव्यक्ति के साथ। उनकर बाँह लड़ाई के चमकदार धारी से भरल हलइ। ऊ हलाँकि मोची के निम्मन काम नञ् कर पावऽ हलथिन, लेकिन तइयो ईमानदारी से कृषक लोग के चोबोत (बूट) आउ चेरेविक (जुत्ता) सीयऽ हलथिन, हमरा प्रति बहुत कोमल, सबके प्रति स्नेहमय आउ दयालु हलथिन। लेकिन उनका कलाली से प्यार हलइ, जाहाँ परी अकसर ऊ नञ् खाली जे कुछ दिन भर रहटके कमा हलथिन, बल्कि अपन चमोटी, टोपी आउ भेड़ के चमड़ा के जैकेट भी छोड़ आवऽ हलथिन। जब पीयल नञ् रहऽ हलथिन, त मितभाषी, नम्र, समझदार रहऽ हलथिन, लेकि जब पीयल रहऽ हलथिन, त सामाजिक विषय पर बात करऽ हलथिन, कज़ाक आउ हेतमान सरकार (यूक्रेन में 16मी से 18मी शताब्दी) के प्रशासन के आद करऽ हलथिन - गाम के प्रशासन के अराजकता के कठोर आलोचना करऽ हलथिन आउ घर में भय के माहौल पैदा करऽ हलथिन, झिड़की आउ नसीहत के झड़ी लगाके, जेकरा अकसर ऊ अपन पेशा के हथियार से सुदृढ़ करऽ हलथिन - क्लिसिच्का (चमड़ा के चिकना करे के डंडा) आउ पोतिग (तसमा, strap)। उनका बिलकुल नञ् पसीन पड़ऽ हलइ कि कोय उनका कलाली में वोदका के कप बिजुन से कोय कइसनो बहाना करके बोलाके घर लावे, जेकर अकसर सहारा लेवे पड़ऽ हलइ, जब ई साफ पता चल जा हलइ कि ऊ पीके धुत्त होवे जा रहला ह। [*4] ऊ ई बात के अनसुनी करे के साहस नञ् कर सकऽ हलथिन, लेकिन बिन विरोध के नञ्। "हूँ, त अइसन दुष्टा, असंवेदनशील औरत हीं तूँ", अइसन परिस्थिति में ऊ हमर मम्मा (दादी) के डाँट-फटकार करऽ हलथिन, "हम अभी एगो बहुत जरूरी काम के बारे स्याबर (पड़ोसी) से चर्चा करहीं जा रहलुँ हल, कि अचानक - घर जो! अब तो शैताने के मालुम कि कब हम (फेर से) ऊ सब विचार के एकट्ठा कर पाम!"
मम्मा एगो अद्भुत औरत हलइ। एगो पुरोहित के बेटी के हैसियत से ऊ खुद के गाम के अभिजात-वर्ग (aristocracy) के सदस्य समझऽ हलइ आउ अपन गौरव के अहसास करऽ हलइ। ओकर संबंध आउ परिचय कुछ चुन्नल व्यक्ति, तथाकथित छोटगर व्यापारी लोग, के बीच सीमित हलइ, जेकरा में बस्ती के उच्च जाति के लोग आवऽ हलइ। लोग ओकरा कभी केकरो साथ चानी के कप प्रयोग करते नञ् देखऽ हलइ, सिवाय ऊ सब महिला के, जे उत्सव के बखत सिर पर मलमल के बदले फैशनदार हैट, आउ उत्तम कपड़ा के कोट, जेकरा में कमर पर कशीदाकारी कइल रहऽ हलइ, आउ स्केटिंग रिंक पर (उँचगर एड़ी वला) बूट धारण करऽ हलइ। गरीबी के बावजूद, ऊ आतिथ्य-सत्कार (hospitality) के लघु रूसी प्रथा के धार्मिक रूप से निभावऽ हलइ आउ अपन अनुपम दया लगी जानल जा हलइ, जब ऊ अपन रोटी के अंतिम कोर भी जरूरतमंद में बाँट दे हलइ। ओकरा में जन्मजात परोपकारिता हलइ, जे ओकर शिक्षा के अभाव के पूर्ति करऽ हलइ आउ ओकर कर्म आउ आचरण के विशेष गौरव प्रदान करऽ हलइ। हमरा आद पड़ऽ हइ कि केतना कुशलतापूर्वक ऊ शहर के लोग आउ पमेशिक (अभिजात जमींदार, noble landowners)के साथ बातचीत शुरू करके जारी रक्खऽ हलइ, कि कइसन चतुराईपूर्ण आउ सूक्ष्म टिप्पणी के साथ अप्पन आउ दोसर के कहनियन के नमक-मिर्च लगाके प्रस्तुत करऽ हलइ, कि केतना सजीवतापूर्वक आउ सुसंगत रूप से एकातेरिना (कैथेरिन) II के जमाना के लौकिक विश्वास आउ किंवदन्ती के वर्णन करऽ हलइ, जेकरा हमेशे आदरपूर्वक प्रिय माता-रानी के नाम से पुकारऽ हलइ, कि केतना दृढ़तापूर्वक विषय के पक्ष आउ विपक्ष में तर्क करऽ हलइ, हमेशे अपन धारणा पर दृढ़ रहते। ओकर प्रतिष्ठा असाधारण हलइ। ओकरा लोग "बुद्धिमान स्तिपानोव्ना" चाहे "चतुर परास्कयऽ" छोड़के आउ कोय दोसर नाम से नञ् पुकारऽ हलइ।
हमर बाबा सम्माननीय वृद्धावस्था नञ् प्राप्त कर सकलथिन - नद्दी में पैरते बखत ऊ डूब गेलथिन जबकि ऊ साठो साल के नञ् हलथिन। मम्मा चार बुतरुअन के साथ रह गेलथिन - दू गो बेटी आउ दू गो बेटा के साथ। बेटियन में से, छोटकी, एलिज़ाबेता, स्वभाव से निम्मन आउ दयालु जीव, हमरा बहुत मानऽ हलइ आउ हमर पहिलौका खेल सब में सहभागी हलइ, हलाँकि उमर में ऊ हमरा से बहुत बड़गो हलइ। बड़की, इरीना, जेकर आचरण खराब हलइ, अकसर अपन माय लगी गहरा शोक के कारण बन्नऽ हलइ, लेकिन तइयो, ऊ ओकरा लगभग बाकी सब्भे बुतरुअन से जादे प्यार करऽ हलइ। दू बेटा में से बड़का, वसीली, हमर बाऊ हलथिन।मम्मा स्तिपानोव्ना [निकितेन्को] शरीर संरचना में हट्ठी-कट्ठी हलइ। ऊ अपन सब्भे योग्यता के बरकरार रखते सो बरस के उमर में मरलइ। खाली मौत के पाँच बरिस पहिले ओकर दृष्टि जरी कमजोर पड़ गेले हल।
Posted by नारायण प्रसाद at 7:10 AM No comments: Links to this post
भूदासत्व से मुक्ति तक - अलिक्सान्द्र निकितेन्को के आत्मकथाः अनुवादक के भूमिका
भूदासत्व से मुक्ति तक - अलिक्सान्द्र निकितेन्को के आत्मकथा
अनुवादक के भूमिका
अलिक्सान्द्र रादिषेव के रूसी उपन्यास के मगही अनुवाद दिसंबर 2019 में समाप्त हो गेलइ। अब प्रस्तुत हइ एगो अइसन प्रसिद्ध रूसी लेखक के आत्मकथा के मगही अनुवाद जे पहिले तो एगो जमींदार के भूदास (खेतिहर बंधुआ मजदूर, serf) हलथिन, लेकिन अपन कठिन संघर्ष से उच्च शिक्षा प्राप्त करके रूस के एगो बहुत बड़गो हस्ती बन गेलथिन। उनकर नाम हइ - अलिक्सान्द्र वसील्येविच निकितेन्को (1804 - 1877)। ऊ अपन आत्मकथा 1851 में लिक्खे लगी शुरू कइलथिन हल आउ 1877 में जब उनकर निधन होलइ, तबहियों उनकर ई आत्मकथा (1804-1824) अधूरे हलइ। हाँ, उनकर डायरी (1826-1877) बहुत विस्तृत हइ।
अलिक्सान्द्र वसील्येविच निकितेन्को (1804 - 1877) काउंट शेरेमेतेव के एगो सुशिक्षित यूक्रेनी भूदास (खेतिहर बंधुआ मजदूर, serf) हला, जिनका कोंद्राती रिलेयेव आउ अन्य साहित्यकार लोग के दबाव में स्वतंत्रता देल गेले हल। ऊ दिसंबरवादी विद्रोह के मद्देनजर संकीर्ण रूप से उत्पीड़न से बच गेलथिन आउ निकॉलस I (1796-1855) के शासनकाल (1825-1855) के दौरान सेंसर के रूप में सेवा कइलथिन। ऊ एगो साहित्यिक इतिहासकार, सेंसर, सेंट पीटर्सबर्ग विश्वविद्यालय के प्रोफेसर आउ सेंट पीटर्सबर्ग एकेडमी ऑफ साइंसेज़ के सदस्य भी हलथिन। निकितेन्को बहुत विस्तृत डायरी खातिर उल्लेखनीय हथिन जे ऊ कम उम्र (22) से कइएक बरिस तक सुरक्षित रखलथिन हल, जे 19मी शताब्दी के मध्य में अपेक्षाकृत साहित्यिक आउ सामाजिक जीवन के प्राथमिक स्रोत के रूप में कार्य करऽ हइ। ई 1888-93 में प्रकाशित होलइ; बाद में आत्मजीवनी सहित एकर संशोधित संस्करण 1904 में आउ फेर 1955-56 में तीन खंड में प्रकाशित होलइ। डायरी के संक्षिप्त अंग्रेजी अनुवाद एकल खंड में 1975 में प्रकाशित होलइ।
Posted by नारायण प्रसाद at 7:07 AM No comments: Links to this post
Thursday, January 02, 2020
पितिरबुर्ग से मास्को के यात्राः साम्राज्ञी एकातेरिना II के रादिषेव के पुस्तक "यात्रा" पर टिप्पणी
साम्राज्ञी एकातेरिना (कैथेरिन) II के रादिषेव के पुस्तक "यात्रा" (1790) पर टिप्पणी
26 जून से 7 जुलाई 1790 के दौरान लिक्खल
[ई टिप्पणी पहिले तुरी ओसिप माक्सिमोविच बोद्यान्स्की द्वारा प्रकाशित कइल गेले हल - च्तेनिया, LIV (1865), जुलाई-सितम्बर, पुस्तक III, अनुच्छेद V, पृ॰67—77, आउ बाद में बोरोज़्दिन, लापशिन आउ षिवोलेव द्वारा पुनर्मुद्रित कइल गेलइ - "रादिषेव के सम्पूर्ण रचनावली", 1909, खंड II, पृ॰300-308, (रूसी में) । एकर पुनःप्रकाशन कइल गेलइ - आ॰एस॰ बाबकिन (1952): "प्रोत्सेस आ॰एन॰ रादिषेवा", मास्को, पृ॰156-164. ई मगही अनुवाद में तारांकित संख्या रादिषेव के "यात्रा" (1790) के मूल रूसी पाठ के पृष्ठ संख्या निर्देशित करऽ हइ।]
[157] सं॰1
ई पुस्तक 1790 में प्रिंटिग प्रेस के बिन कोय उल्लेख के आउ शुरू में बिन कोय स्पष्ट अनुमति के; लेकिन अन्त में कहल गेले ह - "लोक शिष्टाचार विभाग के अनुमति से"। ई शायद झूठ हइ, चाहे भूल हइ। ई पुस्तक के इरादा हरेक पृष्ठ पर स्पष्ट हइ; एकर लेखक फ्रांसीसी भ्रान्ति से भरल आउ संक्रमित (infected) हइ, शासक आउ सत्ता के आदर कम करे लगी आउ लोग के प्रधान आउ प्राधिकारी के विरुद्ध भड़कावे लगी ऊ हर तरह से खोजऽ हइ आउ संभव सब प्रयास करऽ हइ।
ऊ लगभग मार्टिनवादी हइ; चाहे अइसने आउ कुछ, ओकरा काफी कुछ ज्ञान हइ, आउ कइएक पुस्तक पढ़लके ह। ऊ लगभग मार्टिनवादी हइ; चाहे अइसने आउ कुछ, एकरा काफी कुछ ज्ञान हइ, आउ कइएक पुस्तक पढ़लके ह। विषादग्रस्त स्वभाव के आउ सब कुछ उदासी के रूप में देखऽ हइ, ओहे से कार-पीयर चेहरा-मोहरा के हइ। अइसन नोट पृष्ठ *30 पर कइल हइ।
ओकरा पास यथेष्ट कल्पना हइ, आउ अपन लेखन कार्य में काफी साहसी हइ। पृष्ठ *36 पर के उद्धरण लेखक के मस्तिष्क के निर्दय विचार के प्रवृत्ति प्रमाणित करऽ हइ, il cite un fait atroce [(फ्रेंच) ऊ एगो नृशंस तथ्य के उद्धरण दे हइ)], जे हियाँ परी नञ् घट्टऽ हइ, अंग्रेज लोग कलकत्ता के दमघोंटू गरमी से मर गेते गेलइ, लेकिन मछुवाही नाव (fishing boat) के किराया पर लेल जा सकऽ हइ आउ कमांडर के कमांड के अपेक्षा ओकरा बिन पुछलहीं कहीं जल्दी, आउ एगो सुत्तल अदमी के दोषी नञ् मानल जा सकऽ हइ, काहेकि ओकरा लोग जगइलकइ नञ्।
लेखक के प्रवृत्ति दुर्भावना के तरफ हइ। पृष्ठ *60। ई आगू के पृष्ठ से विशेष रूप से स्पष्ट हइ। पृष्ठ *72, *73। ई (पृष्ठ) इरादा के प्रमाणित करऽ हइ कि काहे लगी ई पुस्तक लिक्खल गेलइ। लेखक के उपलब्धि पर बाजी लगावल जा सकऽ हइ कि ओकर एकरा लिक्खे के इरादा हलइ ई, कि ओकरा राजमहल के अंदर प्रवेश नञ् हइ; शायद पहिले कभी हलइ लेकिन अभी नञ् हइ - आउ अभी चूँकि नञ् हइ, त बुरा आउ ओहे से अकृतज्ञ हृदय वला, अब अपन कलम से संघर्ष कर रहले ह। पृष्ठ *75 पर। लेकिन कायरता देखइलकइ हमन्हीं के ई लबाड़िया (झूठ के पुतला)। अगर राजा के नगीच होते हल, त ऊ दोसरे राग गइते हल। हम सब अइसन कइएक लबाड़िया रस्कोलनिक (विधर्मी) के बीच देखलिए ह, आउ ओकन्हीं के हृदय जेतने अधिक कठोर रहऽ हइ, ओतने असानी से बाद में समय अइला पर बदल जा हइ।
हमरा मालुम नञ् कि दोसर शासक लोग के सत्ता के केतना बड़गो भूख रहऽ हइ, हमरा में तो बड़गो नञ् हइ।
पृष्ठ *76। चूजा सिखावऽ हइ माय के। दुर्भावना रहऽ हइ दुष्ट में, हमरा में तो ई नञ् हइ।
युद्ध के मतलब हत्या - ओकन्हीं कीऽ चाहऽ हइ, कि बिन सुरक्षा के तुर्क आउ तातार के कैदी बन जइअइ, चाहे स्वेड द्वारा जीत लेल जइअइ?
आदेश के पालन करे में विफलता के बारे आलोचना करके लोग खुद्दे पर दोषारोपण करते जा हइ।
पृष्ठ *77, *78, जे अपमानजनक उद्देश्य से लिक्खल गेले ह, जेकरा बारे बुराई के उन्मूलन खातिर सवधानी बरतल गेले ह, ओकर आलोचना कइल गेले ह।
[158] पृष्ठ *79, कम से कम चिचागोव[1] के बारे तो बात नञ् करऽ हइ। पृष्ठ *80, ओकन्हीं सब बुद्धि खा चुकले ह, आउ खाली एगो सम्राट् बिन मतलब के हइ। एहे पृष्ठ पर दया के कार्य पर दोषारोपण कइल जा हइ।
पृष्ठ *81 पूरा गारी आउ द्वेषपूर्ण टिप्पणी से भरल हइ, ई दुराचरण आगामी पृष्ठ *82, *83, *84, आउ *85 तक लगातार जारी रहले ह। लेकिन एकर बावजूद ओकन्हीं ई सब उद्देश्य के बदनाम नञ् कर सकलइ, आउ एकरा पूरा करे तरफ बाध्य हो गेलइ, ओहे से समाज पर दोष लगावऽ हइ, आउ सम्राट् के निम्मन दिल चाहे उद्देश्य (इरादा) पर नञ्।
*86. खुद्दे बोलऽ हइ कि सपना देखलकइ।
पृष्ठ *88 जानकारी के उल्लेख करऽ हइ कि सौभाग्य से हमरा जाने के मोक्का मिलल। लगऽ हइ कि ई जानकारी लाइप्त्सिग (Leipzig) में प्राप्त होलइ, आउ जेकरा से शंका जा हइ श्रीमान रादिषेव आउ षेलिषेव पर, आउ जादे संभावना ई बात से हइ जबकि कहल जा हइ कि उनकन्हीं के घर पर प्रिंटिंग प्रेस स्थापित कइल हइ।
पृष्ठ *92, *93, *94, *95, *96, *97 मार्टिनवादी आउ अन्य ब्रह्मविद्यावादी (theosophists) के सिद्धान्त के उपदेश करऽ हइ।
पृष्ठ *98 अइसन (एतना अश्लील) हइ कि एकर उल्लेख भी नञ् कइल जा सकऽ हइ।
पृष्ठ *99, *100, *101. नोवगोरद, एकर स्वतंत्र सरकार आउ राजा इयोआन वसिल्येविच के क्रूरता के बारे बात करते बखत, दंड के कारण के बारे बात नञ् करऽ हइ, आउ कारण ई हलइ कि एकता (union) के स्वीकार करके, पॉलिश गणतंत्र (Polish Republic) के सामने आत्मसमर्पण कर देलके हल, ओहे से राजा धर्मत्यागी (apostates) आउ गद्दार लोग के दंड देलकइ, जेकरा में, सच कहल जाय तो, कोय कदम (कार्रवाई) नञ् खोजलकइ।
पृष्ठ *102. लेखक प्रश्न करऽ हइ - "लेकिन ओकर कीऽ अधिकार हलइ ओकन्हीं के विरुद्ध क्रूरता देखावे के, ओकर कीऽ अधिकार हलइ नोवगोरद पर कब्जा करे के?" उत्तर - नोवगोरद के प्राचीन प्रशासन (sovereignty) आउ कानून आउ समुच्चे रूस के आउ पूरे संसार के, जे सब विद्रोही आउ चर्च के धर्मत्यागी के दंडित करऽ हलइ। लेकिन हियाँ परी ई प्रश्न कइल जा हइ प्रशासन के अस्वीकार करे लगी, आउ ओहे से एकरा बिन उत्तर के छोड़ देल जाय के चाही।
पृष्ठ *103 पर। अइसन प्रश्न उठावल जा रहले ह, जेकरा चलते फ्रांस अभी तबाह हो रहले ह।
सं॰2
ऊ सब कुछ, जे संसार में अभी स्थापित आउ व्यवस्थित हइ, अनुभव पर आधारित हइ, जेकर माँग हलइ कि अइसन होवे के चाही, आउ कोय मनमाना इच्छा के मोताबिक नञ्, आउ अगर दोसर तरह से होतइ, त बत्तर होतइ, काहेकि बेहतर आझ के निम्मन के दुश्मन हइ, आउ बेहतर होतइ कि जे जानल-पछानल हइ ओकरे पर दृढ़ रहल जाय, न कि अइसन रस्ता के निर्माण कइल जाय, जे अनजान हइ।
पृष्ठ *108. ओकरा वाणिज्य छल के ज्ञान हइ, जे सीमाशुल्क कार्यालय (custom house) में देखल जा सकऽ हइ।
पृष्ठ *109. *110. *111. ओकरे बारे। अन्तिम पृष्ठ पर, शुरू होवऽ हइ वाणिज्य कानून पर गरमागरम बहस, आउ खुद लेखक नञ् जानऽ हइ कि ओकरा कीऽ चाही, आउ जेकरे साथ पृष्ठ *112 के समाप्त करऽ हइ।
[159] पृष्ठ *113, *114, *115, *116 प्रमाणित करऽ हइ कि लेखक पूरा देववादी (deist) हइ आउ प्राच्य सनातन चर्च (Eastern Orthodox Church) के सिद्धान्त (उपदेश) के नञ् मानऽ हइ। ई विचार पृष्ठ *118 पर समाप्त होवऽ हइ।
पृष्ठ *119 आउ अगला, लेखक के उद्देश्य (इरादा) के रचना दर्शावऽ हइ, अर्थात् वर्तमान सरकार के प्रकार के दोष आउ ओकर बुराई। हियाँ परी मुद्दा हइ आपराधिक कानून। एकरे से भरल हइ पृष्ठ *120, *121, *122, *123।
पृष्ठ *124 दृढ़ हइ ई बात के प्रमाणित करे लगी कि सरकारी सेवा में रैंक के निर्माण अनुचित हइ। ई पृष्ठ के अन्त में लेखक खुद के मत के खंडन करऽ हइ, काहेकि व्यक्ति के निम्न हस्ती के प्रवृत्ति दर्शावऽ हइ तब, जबकि ओकर प्रणाली (वर्तमान फ्रांसीसी प्रणाली) के अनुसार, सब हस्ती व्यक्ति के नाम आउ ओकर तथाकथित अधिकार के अंतर्गत बराबर निश्चित कइल जा हइ।
पृष्ठ *125 पर। एगो आउ निम्न हस्ती के उल्लेख हइ, जेकरा से निष्कर्ष निकसऽ हइ कि मिस्टर लेखक अपन सिद्धान्त में अभियो तक बहुत दृढ़ नञ् हका। लेकिन ऊ दरबार (कोर्ट) आउ दरबारी लोग के विरुद्ध अपन रोष के वर्षा करऽ हका। ई मिथ्यापवाद (slanders) ऊ आंशिक रूप से पुस्तक से लेलका ह, जेकरा पर दरबारी लोग कभियो उत्तर नञ् देलके ह, लेकिन तइयो अइसन दोषारोपण के विरुद्ध यथेष्ट दलील खोजल जा सकऽ हइ।
पृष्ठ *126, *127, *128, *129, *130, *131, *132, *133 में एगो गढ़ल कहानी हइ जेकरा में एगो जमींदार के अपन कृषक लोग पर वहशी व्यवहार, आउ मालिक आउ ओकर तीन बेटा के हत्या के वर्णन हइ।
पृष्ठ *134, *135 में ऊ हत्या के सफाई देल गेले ह। पृष्ठ *136 पर एगो गैर-कानूनी चर्चा शुरू होवऽ हइ।
पृष्ठ *137 पर फ्रांसीसी जहर बहावल जा हइ आउ पृष्ठ *138 आउ *139 तक जारी रहऽ हइ। लेकिन ई पूरा तर्क के एगो सरल प्रश्न से असानी से काटल जा सकऽ हइ - अगर कोय बुराई करऽ हइ, त कीऽ ई दोसरा के आउ अधिक बुराई करे के अधिकार दे हइ? उत्तर - बिलकुल नञ्। कानून आत्म-रक्षा में घातक प्रहार करे के अनुमति दे हइ, लेकिन एकरा में प्रमाण के माँग करऽ हइ कि कोय आउ तरीका से मौत के निवारण नञ् कइल जा सकऽ हलइ। ओहे से लेखक के समुच्चा चर्चा अनुचित, गैर-कानूनी आउ खोखला चिन्तन हइ।
पृष्ठ 140. नमेस्त्निक (गवर्नर) पर घूसखोरी के इल्जाम लगावल जा हइ आउ दुर्भाग्यवश तइयो एकरा लगी एक्के वैध अर्थ प्रस्तुत कइल जा हइ। पृष्ठ *141 पर, ई पृष्ठ के अन्त में नमेस्त्निक के भेंट के निंदा कइल गेले ह, लेकिन जे आवश्यक हइ, अगर ओकरा जाने के हइ कि ओकरा केकरा साथ काम करे के हइ आउ केऽ ओकर अधीन काम करऽ हइ, आउ केकरा साथ ओकन्हीं के काम करे के हइ। कि जन-कल्याण ई माँग करऽ हइ कि लोग एक दोसरा के नञ् जानइ आउ एक दोसरा से नञ् मिल्लइ-जुल्लइ, आउ अइसे रहइ जइसे भेड़िया सब एक दोसरा से दूर रहऽ हइ, चाहे जंगल-जंगल घुम्मऽ हइ?
पृष्ठ *142 पर नमेस्तनिक के अहंकार पर धावा बोलल जा हइ। वस्तुतः ऊ एगो विशिष्ट आदरणीय व्यक्ति हइ, आउ ओकरा साथ कानूनी तौर पर बहस करना अनुचित हइ, आउ बुद्धिमान व्यक्ति भी हियाँ परी मूर्ख बन्नल रह जा हइ।
[160] पृष्ठ *143, *144, *145, *146 बाहर के प्रस्ताव रक्खऽ हइ, जे कानून लगी घातक हइ आउ बिलकुल ओहे हइ जेकरा से फ्रांस उलट-पलट हो गेले ह। कोय अचरज नञ् होते हल, अगर ई बकबक करे वला के गिरफ्तार भी कर लेते हल।
पृष्ठ *147 पर ऊ कृषक के दयनीय स्थिति पर विलाप करऽ हइ, हलाँकि एहो विवादास्पद नञ् हइ कि निम्मन जमींदार के हियाँ पूरे संसार में हमन्हीं के कृषक के हालत से बेहतर नञ् हइ।
पृष्ठ *154, *155, *156 पर भद्रलोक (noblemen) के सरकारी सेवा में प्रवेश के वर्णन हइ, जेकरा में बाकी सब्भे नियन ओइसने दुर्भावना प्रकट कइल गेले ह।
पृष्ठ *156, *157, *158 पर लेखक के आत्मा के अहंकार दृष्टिगोचर होवऽ हइ आउ प्रभावशाली लोग पर ओकर शोक आउ नाराजगी, जेकरा ऊ अपन पुस्तक से प्रचार करे के प्रयास करऽ हइ, जइसे कि मिथ्यापवाद पूर्ण रूप से स्थापित आउ स्वीकृत हइ। पृष्ठ *159 पर ई आउ अधिक स्पष्ट हइ।
सं॰3
पृष्ठ *160, *161, *162, *1б3, *164, *165, *166, *167 में माता-पिता आउ बुतरुअन के बीच के संबंध के विनाश के वर्णन हइ आउ भगमान के कानून, दस धर्मादेश (Ten Commandments), पवित्र धर्मग्रन्थ, यूनानी ईसाई धर्म आउ सिविल नियम के बिलकुल विरुद्ध हइ। आउ ई चमुच्चे पुस्तक में ई स्पष्ट हइ कि लेखक क्रिश्चियन उपदेश के लेशमात्र भी आदर नञ् करऽ हइ, आउ ई स्वेच्छाचारिता के स्थान पर ऊ एक प्रकार के दर्शन स्वीकार कइलके ह, जे क्रिश्चियन आउ सिविल नियम के अनुरूप नञ् हइ।
पृ॰ *167 के अन्त में आउ *168, *169, *170 पर शिक्षा के नियमावली हइ; ई *171, *172, *173 पर जारी रहऽ हइ; एकर अन्त में कहल गेले ह, कउन हेतु से बाल-बुतरू के अंग्रेजी आउ लैटिन भाषा के शिक्षा देलकइ।
पृ॰ *174, *175 यथेष्ट गंभीरतापूर्वक सोचल-समझल हइ; *176, *177 बाल-बुतरू के शिक्षा के चर्चा जारी रहऽ हइ, ओइसीं *178, *179, आउ *180 भी। ई पृष्ठ पर, समुच्चा पुस्तक नियन, बेलगाम हो जा हइ, आउ लेखक के मानसिकता (mindset) लगभग अइसीं हइ। लगऽ हइ कि अनियंत्रित महत्त्वाकांक्षा के साथ पैदा होले हल, आउ खुद के उच्च पदवी लगी तैयारी कइलकइ, लेकिन चूँकि अभियो तक नञ् प्राप्त कर पइलके ह, ओकर अधीरता के पित्त (चिड़चिड़ापन) सब कुछ स्थापित पर सगरो उमड़ पड़ले ह आउ ई विशेष दर्शन के रचना कइलके ह, लेकिन जे ई शताब्दी के विभिन्न अर्द्ध-विवेकी, जइसे रूसो, ऐब्बे रेनाल आउ अइसने रोग-भ्रमित (hypochondriacs) से लेल गेले ह; तत्वमीमांसा (metaphysics) के संबंध में ऊ मार्टिनवादी हइ।
पृष्ठ *181 अइसने अर्थ में विवाह के बात करऽ हइ।
पृष्ठ *182. सामाजिक जीवन के नियमावली चालू होवऽ हइ। लेखक कहऽ हइ - अपन हृदय से पुछहो; ई कल्याणकारी हको। जे ई कहऽ हको, ओहे करहो, लेकिन अपन बुद्धि के अनुसरण करे के औडर नञ् देहो। ई प्रस्ताव बहुत विश्वसनीय नञ् हो सकऽ हइ।
पृष्ठ *182 पर रिवाज, नियम, कानून आउ गुण के विरुद्ध बात कइल जा हइ।
[161] पृ॰*184 पर सुकरात के उदाहरण प्रस्तुत कइल हइ आउ सब कुछ के बदले गुण के चयन करे के नियम देल हइ, लेकिन गुण के निर्धारण कइसे कइल जाय, ई अज्ञात रह गेलइ।
पृ॰*185 पर एकर आउ गुण के अर्थ के पुष्टिकरण कइल गेले ह। ई व्यक्तिगत चाहे सामाजिक होवऽ हइ।
पृ॰*186 पर कुर्तिउस (Curtius) के उदाहरण हइ आउ जीवन में व्यवहार के कुछ नियम के उपदेश देल गेले ह। ई प्रमाणित करऽ हइ कि लेखक वास्तव में अहंकारी हइ आउ खुद के बारे जादे सोचऽ हइ, बनिस्पत आउ दोसरा केकरो बारे।
पृ॰*187 पर लेखक फेर से लपकल अपन प्रिय विषय पर अइले ह - विशिष्ट व्यक्ति के अनुपस्थिति (गैरहाजिरी); ऊ कहऽ हइ कि ई रिवाज घृणास्पद, अर्थहीन, जीहुजूरिया, आउ जेकर भेंट देल जा हइ ओकरा में अहंकार आउ दुर्बल विवेक के प्रमाण हइ।
पृ॰*188. ई लेकिन पुष्टि करऽ हइ वस्तुतः ऊ पद पर के कर्तव्य (ड्यूटी) के अपवाद के।
पृ॰*189. छैलापन के बारे बात करऽ हइ, आउ लेखक ई पृष्ठ पर प्रमाणित करऽ हइ कि ऊ धनलोलुप नञ् हइ।
पृ॰*190, *191, *192, *193, *194 प्रमाणित करऽ हइ कि लेखक यथेष्ट कल्पनाशील हइ आउ रोगभ्रमी (hypochondriac) आउ विषादजनक विचार (gloomy thoughts) के प्रचार करना ओकरा पसीन पड़ऽ हइ, आउ हिएँ परी फेर से माता-पिता के अपन बाल-बुतरू पर नियंत्रण के निरर्थकता के उल्लेख कइल जा हइ, जे क्रिश्चियन आउ सिविल नियम के विरुद्ध हइ।
पृ॰*195. ई अवैध आउ वास्तविक दुराचारी अर्थ फैलावऽ हइ, जेकरे से पृ॰196 के समाप्त करऽ हइ; आउ हियाँ परी दैवी आउ सिविल नियम के प्रति कोय आदर नञ् देखाय दे हइ, बल्कि एकर बदले अनियंत्रित, अर्द्ध-विवेकी बकवास हइ।
पृ॰*197, *198, *199, *200, *201 में एगो खराब रोग के वर्णन हइ, जेकरा से लेखक ग्रसित हलइ। पृ॰*202 पर एकर दोष सरकार के देल जा हइ, आउ पृ॰*203 पर ओकरा बुरा-भला कहल जा हइ आउ गरियावल जा हइ, जे हमेशे शांति आउ नीरवता के उपदेश दे हइ।
पृ॰*204, *205, *206, *207, *208, *209 में कहानी हइ वलदाई आउ ऊ मठवासी (monk) के, जे झील के पैरके पार कइलके हल, आउ कुछ विशेष नञ् हइ।
पृ॰*210, *211, *212, *213, *214, *215, *216 में एद्रोवो के लड़की के कहानी हइ, हियाँ परी सगरो प्रहार कइल जा हइ कुलीन लोग (noblemen) पर आउ ओकन्हीं के कृषक लोग पर दुर्व्यवहार आउ उपद्रव पर।
पृ॰*217 पर सबसे जोरदार लेखांश (passage) हइ।
पृ॰*218. शायद ई अलिक्सान्द्र वसील्येविच सोल्तिकोव के कहानी होतइ। हियाँ परी न्याय पर हमला हइ; ई पृष्ठ के अन्त में शब्द हइ - "नञ्, नञ्, ऊ जीवित हइ, ऊ जीवित रहतइ, अगर ऊ चाहतइ!" ई टिप्पणी ध्यान देवे लायक आउ वास्तव में अपमानजनक हइ।
पृ॰*219, *220, *221, *222 पर अन्युतिना के कहानी जारी रहऽ हइ।
पृ॰*223 पर राजधानी, कुलीन लोग आदि के आचार-व्यवहार पर भड़ास निकासल जा हइ।
पृ॰*224 पर ओहे बात जारी रहऽ हइ, ओइसीं *225 पर भी।
पृ॰*226 गाम के माय सब के तुलना शहरी माय लोग से करऽ हइ; एहे तुलना पृ॰*227 पर जारी रहऽ हइ।
[162] पृ॰*228, *229. एद्रोवो के अन्युता के बारे लेखक के विभिन्न विचार।
पृ॰*230. गाम के दस साल के लड़कन के जवान लड़कियन से शादी के हानिकारक प्रथा के वर्णन करऽ हइ। लेखक के नञ् मालुम हइ कि अइसन शादी गैर-कानूनी हइ, चाहे जाने लगी नञ् चाहऽ हइ, काहेकि ओकर कहना हइ - "कानून के एकर मनाही करे के चाही हल।" हियाँ परी शादी के चर्चा प्राच्य ईसाई धर्म (Orthodoxy) के विरुद्ध हइ, काहेकि शादी एगो संस्कार (sacrament) हइ। पृष्ठ *231के अन्त में फेर से कुलीनता (gentry) पर प्रहार हइ - एगो पचास साल के अदमी के काहे लगी एगो पनरह साल के लड़की से शादी करे के चाही? हमन्हीं हीं एगो कहावत हइ - खाली एक अबाबील पक्षी (swallow) से ग्रीष्म ऋतु नञ् बन्नऽ हइ।
पृ॰*232, *233, *234, आउ *235 ई कहानी के उपसंहार हइ।
सं॰4
पृ॰*236, *237, *238 पर व्यंग्यात्मक रूप से परमानंद के बात कइल जा हइ आउ अनुभव करावल जा हइ कि अइसन कोय चीज नञ् हइ। ई ओकर भूमिका हइ, जे, लेखक के कृषक लोग आउ ओकन्हीं के दासता के बारे कहे के इरादा हइ आउ सेना के बारे, जे संरचना आउ अनुशासन के आधार पर गुलामी में हइ। एहे सब हइ पृ॰*239, *240, *241, *242, *243, *244, *245, *24б, *247, *248, *249, *250, *251, *252 पर, आउ जमींदार लोग के विरुद्ध कृषक लोग के भड़कावे के प्रवृत्ति हइ, आउ सेना के प्राधिकारी के विरुद्ध। लेखक के "शांति" आउ "अमन-चैन" शब्द पसीन नञ् हइ।
पृ॰*253 से विजय पर प्रहार शुरू होवऽ हइ। पृ॰*254 आउ *255 विजय, उपलब्धि आउ उपनिवेश (settlements) के विरुद्ध झिड़की से भरल हइ। ई पृष्ठ के अन्त में ऊ कृषक लोग के विषय पर लौटऽ हइ। पृ॰*256 आउ *257 कृषक लोग के दशा के वर्णन करऽ हइ, जेकरा अपन खुद के खेती करे लायक जमीन नञ् हइ। पृ॰*258 पर वर्णन हइ कि कइसे लोग काम से थकके चूर हो जा हइ।
पृ॰*259 के अनुसार दास लोग अपन बेड़ी पसी करऽ हइ। ई सब अधिकतर ऐब्बे रेनाल के पुस्तक से लेल गेले ह।
पृ॰*260. फेर से अइसन शब्द निकसऽ हइ, जेकर प्रवृत्ति विद्रोह भड़कावे के हइ।
पृ॰*261. एहो ध्यान देवे लायक हइ।
पृ॰*262. जमींदार लोग के कृषक सब के स्वतंत्र करे लगी समझावे के प्रयास करऽ हइ, लेकिन कोय नञ् सुन्नऽ हइ।
पृ॰*263. एहे बात के जारी रक्खल जा हइ।
पृ॰*264. हियाँ परी बतावल जा हइ कि उपर्युक्त सब कुछ एगो कागज पर लिक्खल ओकरा रोड पर मिललइ।
पृ॰*265 पर रूस में कृषक लोग के मुक्ति के योजना हइ; ई योजना पृ॰*266 आउ *267 छेकऽ हइ।
पृ॰*268, *269, *270, *271, *272, *273, *274, *275, *276, *277 लिक्खल गेले ह ऊ सब जमींदार के प्रति घृणा पैदा करे लगी, जे कृषक लोग से खेती करे लायक जमीन के हथियाऽ ले हइ - लेखक ऊ सब के दंडित करऽ हइ, आउ एहे सरकार लगी भी बद्दल हइ।
[163] पृ॰*278, *279, *280, *281, *282, *283, *284, *285, *286, *287, *288 कोर्ट (दरबार) के रैंक के उन्मूलन से संबंधित हइ। हियाँ परी राजा के हिस्सा में सबसे अधिक पड़ऽ हइ, आउ ई शब्द के साथ अन्त होवऽ हइ - "कइसे पारस्परिक लाभ हेतु सत्ता स्वतंत्रता के साथ जोड़ल जाय के चाही"। ई सब से सोचल जा सकऽ हइ कि फ्रांस के आझकल के दुराचारी उदाहरण पर ओकर लक्ष्य हइ। ई आउ अधिक संभावित प्रतीत होवऽ हइ, काहेकि लेखक सगरो राजा आउ सत्ता पर प्रहार करे के अवसर खोजऽ हइ। अब मामला ओकरे से संबंधित हइ।
पृ॰*289, *290, *291, *292, *293, *294, *295, *296, *297, *298, *299, *300, *301, *302, *303, *304, *305 में पुस्तक के सेंसर के बदनाम करे के प्रयास हइ, आउ हियाँ परी साहसपूर्वक आउ अपमानपूर्वक प्राधिकारी आउ सरकार के बारे बोलऽ हइ, जेकरा, जइसन कि स्पष्ट हइ, लेखक घृणा करऽ हइ।
पृ॰ *306, *307, *308, *309, *310, *311, *312, *313, *314, *315, *316, *З17, *318, *З19, *320, *321, *322, *323, *324, *325, *326, *327, *328, *329, *330, *331, *332, *333, *334, *335, *336, *337, *338, *339, *340 पर भी ओहे सेंसर के चर्चा हइ। सबसे दमदार स्थल के पेंसिल से निर्दिष्ट कइल हइ। अन्तिम पृष्ठ पर ई शब्द लिक्खल हइ - "ऊ सम्राट् हलइ। बताहो तो, अगर सम्राट् के सिर में नञ्, त केक्कर सिर में जादे असंगति (inconsistencies) हो सकऽ हइ?" लेखक के राजा लोग पसीन नञ्, आउ जाहाँ कहीं ओकरा प्रति प्रेम आउ आदर के कम कर सकइ, हुआँ असाधारण साहस के साथ बहुत उत्साह से चिपक जा हइ।
पृ॰*341 पर शुरू होवऽ हइ, अपन मालिक के करजा के कारण हथौड़ा के चोट के अधीन एगो परिवार के दयनीय निलामी के कहानी, आउ ई पृ॰*342, *343, *344, *345, *246, *347, *348 तक जारी रहऽ हइ। पृ॰*349 पर ई शब्द से एकर अन्त होवऽ हइ - "ओकन्हीं (जमींदार लोग) के सम्मति से कोय स्वतंत्रता के आशा नञ् करे के चाही, बल्कि दासता के भारी-भरकम बोझ से हीं।" मतलब, आशा अटकल हइ कृषक लोग के विद्रोह पर।
पृ॰*350 से *369 तक छंदशास्त्र के चर्चा के वेष में एगो संबोध-गीत (ode) हइ, जे बिलकुल स्पष्टतया क्रान्तिकारी हइ, जेकरा में राजा लोग के टिकठी (scaffold) के धमकी देल गेले ह। क्रॉमवेल (Cromwell) के उदाहरण प्रशंसा के साथ प्रस्तुत कइल गेले ह। ई सब पृष्ठ आपराधिक इरादा वला हइ, बिलकुल क्रान्तिकारी। ई संबोध-गीत के बारे लेखक के पुच्छल जाय के चाही कि कउन अर्थ में आउ केक्कर ई रचना कइल हइ।
पृ॰*370 आउ आगू, *394 तक, कहानी हइ रंगरूट के चयन आउ उत्पीड़ित कृषक आउ अइसने लोग के बारे, जेकर लक्ष्य हइ स्वतंत्रता के प्रचार आउ जमींदार के उन्मूलन।
पृ॰*395 से *400. फेर से विशिष्ट व्यक्ति आउ दरबारी लोग पर प्रहार।
पृ॰*401 से *409 तक एगो आन्हर के कहानी हइ।
पृ॰*410 से *416 तक फेर से कृषक लोग के दयनीय जीवन के बारे।
सं॰5
लेखक के बता देथिन कि हम ओकर पुस्तक के कवर से कवर तक पढ़ लेलिए ह, आउ पढ़ते बखत हमरा सन्देह होलइ कि कहीं हम ओकरा नराज तो [164] नञ् कर देलिअइ। काहेकि हम ओकरा बारे कोय निर्णय करे लगी नञ् चाहऽ हिअइ जब तक कि ओकर सफाई नञ् सुन लिअइ, हलाँकि ऊ राजा लोग के बारे निर्णय करऽ हइ, बिन ओकन्हीं के अपन सफाई सुनले।
पृ॰*401 से *409 तक कहानी हइ एगो आन्हर के बारे, जेकरा ऊ अपन शाल भेंट कइलकइ।
पृ॰*410, *411, *412, *413, *414, *415, *416 कृषक लोग के दयनीय दशा के वर्णन जारी रक्खऽ हइ।
पृ॰*418 पर लोमोनोसोव के गुणगान शुरू होवऽ हइ आउ पुस्तक के आखिर तक चल्लऽ हइ। हियाँ परी मिराबो (Mirabeau) के प्रशंसा हइ, जे एक तुरी नञ् बल्कि कइएक तुरी फाँसी पर लटकाऽ देवल जाय के लायक हइ। हियाँ परी सा[म्राज्ञी] ए[लिज़ावेता] पि[त्रोव्ना] के अपमान दर्शावल गेले ह। हियाँ स्पष्ट हइ कि लेखक वास्तविक क्रिश्चियन नञ् हइ। आउ ई संभव प्रतीत होवऽ हइ कि ऊ खुद के नेता नियुक्त कर लेलके ह कि पुस्तक के माध्यम से चाहे आउ कोय तरीका से राजा लोग के हाथ से राजदण्ड (scepter) छीन लेइ, लेकिन चूँकि अकेल्ले एकरा नञ् कर सकते हल, पहिलहीं से कुछ सुराग लगऽ हइ कि ओकरा पास कइएक सह-अपराधी (accomplices) हलइ; त ओकरा से पूछताछ कइल जाय के चाही, ई मामले में आउ ओकर वास्तविक इरादा के बारे। आउ चूँकि ओकर खुद कहना हइ कि ओकरा सत्य से प्रेम हइ, त ओकरा खुद लिक्खे लगी कहल जाय कि मामला कीऽ हइ। अगर ऊ सत्य नञ् लिखतइ, त हम प्रमाण खोजे लगी बाध्य हो जइबइ आउ मामला ओकरा लगी पहिले के अपेक्षा आउ जादे खराब हो जइतइ।
पृ॰*453 पर लेखक अपन वापसी यात्रा में ई पुस्तक के जारी रक्खे के वचन दे हइ। ई रचना काहाँ हइ? कीऽ एकर शुरुआत कइल गेले ह आउ काहाँ हइ? आऊ ई पंक्ति "लोक शिष्टाचार विभाग के अनुमति से" के बारे कहबइ कि एक तुरी (सेंसर से) अनुमति देवे वला के हस्ताक्षर हो गेला पर पुस्तक में कुच्छो जोड़ना धोखेबाजी आउ निंदनीय कार्य हइ। ई मालुम करे के प्रयास करे के चाही कि केतना प्रति प्रकाशित कइल गेलइ आउ ऊ सब काहाँ हइ।
[सं॰6]
ई टिप्पणी "तोबोल्स्क निवासी मित्र के नाम पत्र"[2] पर हइ।
एहो रचना मिस्टर रादिषेव के हइ आउ रेखांकित कइल स्थल सब से स्पष्ट हइ कि अपनावल रस्ता के बारे बहुत पहिलहीं से विचार कइल जा रहले हल, आउ फ्रांसीसी क्रान्ति ओकरा रूस में पहिला नेता नियुक्त करे के खुद निश्चय कइलकइ। हमरा लगऽ हइ कि षेलिषेव (चेलिषेव) लगभग दोसरा हइ; बाकी लोग तक पहुँचना जरूरी हइ, फ्रांस से जल्दीए आउ विग (wig) भेजल जइतइ।
[1] चिचागोव वसिली याकोवलेविच (1726-1809) - नौ-सेनाध्यक्ष (ऐडमिरल), जे 1788-1790 के स्वेडिश-रूसी युद्ध में बाल्टिक समुद्र में रूसी नौसेना (बेड़ा) के कमांड कइलके हल।
[2] "तोबोल्स्क निवासी मित्र के नाम पत्र" - ई बेनामी रचना रादिषेव द्वारा सन् 1790 के शुरुआत में घर के प्रिंटिंग प्रेस से प्रकाशित एगो छोट्टे गो रचना हइ।
Posted by नारायण प्रसाद at 12:14 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)